Organisasi e-sukan bertapak di Singapura, Resurgence kini mengalami proses penjenamaan semula selepas beberapa tahun berada dalam industri e-sukan.
Dalam satu posting ringkas di Facebook, Resurgence memuat naik video yang menceritakan kejayaan skuad-skuad bernaung di bawah organisasi ini. Selain itu, logo dan motto baru juga turut dinyatakan.

Mereka juga hadir dengan motto baharu, “Respect All. Fear None.” yang bermaksud mereka ingin menjadi pasukan disegani di rantau ini dan pada masa yang sama tidak takut akan sebarang cabaran mendatang.
Setakat ini, RSG mempunyai skuad PUBG Mobile, COD Mobile dan E1 Drivers di Malaysia.

Mereka juga kelihatan hadir dengan jersi baharu untuk pemain e-sukan mereka.
Foto: Resurgence


Sebelum ini kami melaporkan organisasi e-sukan terbesar di Singapura, Resurgence mengalami penjenamaan semula. Hari ini, pihak Resurgence mendedahkan butiran lanjut mengenai penjenamaan tersebut.
Penjenamaan ini dikatakan termasuk nama baru iaitu RSG, logo, laman web dan jersi pasukan yang selari dengan visi organisasi tersebut.

“Penjenamaan ini adalah komitmen berterusan kami dalam inovasi dan ke hadapan dalam arena e-sukan. Pada 2017, kami memulakan misi untuk menaikkan dan menggilap bakat pemain dengan menyediakan peluang seperti karier e-sukan yang terjamin di Singapura.
“Hari ini kami ingin terus meningkatkan kewangan selain melonjakkan e-sukan di Singapura ke peringkat serantau,” kata Ketua Pegawai Eksekutif RSG, Jayf Soh.
Menurut RSG, sokongan dari komuniti, penaja dan rakan kongsi membantu mereka untuk meletakkan posisi sebagai peneraju dalam pasaran. Mereka juga berminat untuk meluaskan pengaruh di pasaran lain (negara lain).

Katanya, dengan adanya pasukan e-sukan di Singapura dan Asia Tenggara yang sudah menyertai lebih 200 kejohanan, RSG akan terus menggilap bakat pemain e-sukan dan membantu ikon e-sukan ke tahap lebih tinggi.
Sebagai contoh, dalam kejohanan e-sukan motor racing, E1 Championship membawa dua nama, Mikael “Mika” Hakimi dan Ayman “Tadashi” Aqeem.

RSG juga akan bertanding di ONE Esports Mobile Legends Professional League Invitational (MPLI) yang akan bermula pada 27 November ini. RSG adalah salah satu pasukan jemputan dari Singapura, yang keduanya adalah EVOS SG.
Untuk maklumat lanjut mengenai RSG, anda boleh layari www.rsg.gg
Ikuti kami di Facebook, Twitter dan Instagram. Saksikan kami di YouTube.


Organisasi e-sukan Singapura, Resurgence menambahkan seorang ahli baru iaitu Justin “Smokii” Chin untuk skuad Call of Duty: Mobile milik mereka, semalam.
Justin sebelum ini bermain untuk skuad DVT MY.
Pasukan Malaysia ini akan bertanding dalam kejohanan MSP Major yang mana mereka akan harungi peringkat kumpulan pada 12 November ini.

Senarai penuh pemain CODM Resurgence:

RanGer – Abdul Hakiem Tajudin
Edz – Farris Rauf Ahmad Faizul
Raven – Ameer Imran Zainal Azman
Derp – Muhammad Irfan Danial Zapri
Smokii – Justin Chin

Ayuh beri sokongan kepada mereka mewakili negara di kejohanan itu nanti.
Foto: Resurgence


Artifact mempunyai kelebihan yang sepatutnya permainan video kad lain tidak ada iaitu komuniti pemain dan peminat Dota 2. Artifact sepatutnya akan menjadi yang terbaik jika sasaran pemainnya adalah betul.
Namun Artifact jatuh tersungkur, pemain berkurangan, semua harga-harga kad di Steam Market menurun. Artifact boleh dikatakan mati begitu sahaja.
Valve mengambil masa terlalu lama untuk membetulkan masalah Artifact.
Sebelum itu sedikit penerangan untuk retrospektif. Retrospektif adalah apabila kita mengenang dan mengimbau kembali peristiwa masa yang lalu.
Kami akan menceritakan bagaimana Artifact gagal dan mati begitu sahaja.

Permulaan
Richard Garfield dan Valve mengumumkan Artifact pada November 2018.
Richard Garfield yang terkenal sebagai pencipta Magic The Gathering juga menjadi salah satu orang penting dalam pembikinan Artifact.
Untuk orang yang melihat siaran langsung The Internationals 2018 pasti teringat apa yang berlaku semasa pengumuman Artifact di acara terbesar Dota 2 itu.
Nyata rata-rata peminat berasa kekecewaan dengan pengumuman ini.

Artifact kehilangan sebanyak 75% populasi pemainnya selepas dua bulan dilancarkan oleh Valve.

Sekarang dengan hanya 20-30 orang sahaja pemain Artifact ini. Yang nyata menunjukkan permainan video ini telah mati.
Masalah yang kian meningkat
1. Masalah dari beta tertutup
Artifact telah berada di dalam beta tertutup selama setahun. Swim salah seorang personaliti permainan video kad juga telah bermain beta tertutup Artifact untuk hampir setahun.
“Malangnya setiap perubahan yang diberitahu oleh semua pemain beta tertutup tidak didengari, potensi itu ada cuma banyak permainan asas perlu ditukar,”
Selepas pelancaran, tidak banyak penukaran telah dibuat oleh Valve untuk menarik minat pemain Artifact.
Banyak kad-kad yang boleh dikatakan sangat kuat sehingga menghilangkan keseronokan untuk pemain lain.
2. Masalah RNG yang membuat pemain marah
Masalah seterusnya ialah RNG. RNG ialah ‘Random Number Generator’ yang menentukan nasib sesuatu benda secara rawak terutamanya di dalam permainan video.
RNG di dalam permainan Artifact begitu teruk sehingga RNG boleh menjadi punca kemenangan atau kekalahan dalam Artifact.

Artifact menggunakan RNG yang banyak dalam sistem mereka. Sebagai contoh anak panah di atas.
Apabila ramai pemain memberi tindak balas tidak baik mengenai nasib mereka, nyata terdapat masalah dalam sistem itu.
3. Terlalu kompleks dan mengelirukan
Artifact nyata bukan permainan video yang senang untuk dilihat oleh orang luar. Terlalu banyak benda berlaku pada satu masa.
Terdapat tiga lane untuk dilihat dan difikirkan. Sangat tidak sesuai untuk penonton apabila mereka tidak tahu apa yang terjadi di lane-lane yang lain.
Terdapat juga beberapa pengulas yang memberitahu mereka tidak tahu apa yang terjadi di dalam Artifact dan tidak tahu bagaimana untuk menerangkan apa yang berlaku kepada penonton.
4. Model ekonomik yang begitu teruk

Artifact nyata menggunakan model ekonomik yang begitu teruk sehingga semua kad-kad yang kuat dikatakan sangat mahal untuk dibeli di Steam Market. Pada suatu tahap sekeping kad Axe boleh boleh menjadi RM120 ke atas.
Sistem kewangan Artifact juga adalah sangat tamak, kedekut dan tidak masuk akal dan juga terlalu lapuk untuk era kewangan di dalam sesuatu permainan video.
Cuba bayangkan anda perlu mengeluarkan wang untuk bermain permainan Rank untuk jangka masa yang lama. Jikalau anda kalah anda boleh dikatakan kerugian duit sebenar.
Tidak lupa juga Artifact sepatutnya hanya perlu menjadi permainan percuma dan menggunakan sistem kewangan yang masuk akal untuk semua peminat.
Penjualan kad juga menjadi masalah apabila Valve mengambil 15% dari setiap hasil penjualan kad Artifact di Steam Market.
5. Jangkaan yang terlalu tinggi untuk Artifact.
Artifact adalah antara permainan video dari Valve. Jadi jangkaan orang terlalu tinggi kerana Valve adalah antara syarikat permainan video popular dan besar.
Ramai orang mencuba Artifact namun jumlah pemain Artifact semakin menurun kerana ramai pemain yang mencuba permainan ini tidak suka atau tidak pernah bermain permainan video bergenre kad.
Jikalau Artifact bermula dengan Early Access mungkin masalah ini dapat dielakkan.
Kejatuhan Artifact
Pada 3 April 2021, Valve akhirnya membuat pengumuman bahawa Artifact tidak akan disambung dan diteruskan lagi.
Pengumuman mengenai masa depan Artifact dibuat sebanyak dua kali dan kali kedua merupakan pengumuman terakhir Artifact.
Valve sudah mencuba untuk reka balik semula permainan ini dari awal. Tetapi tiada solusi terbaik yang dapat dibuat oleh Valve.
Kedua-dua versi Artifact dan Artifact 2.0 boleh dimain di Steam tetapi tiada apa-apa kemas kini baru akan dibuat.
Konklusi
Artifact kini hanya menjadi projek kegagalan Valve yang boleh dikatakan antara yang terbesar pernah Valve buat.
Artifact tidak dapat pulih apabila terdapat terlalu banyak reviu tidak baik dan reviu yang dibuat itu semuanya adalah wajar.
Valve sepatutnya perlu lebih berkomunikasi dengan para pemain Artifact namun, Valve yang terkenal sebagai pencipta permainan video yang sentiasa senyap dan hanya membuat pengumuman apabila sesuatu itu telah siap.
Artifact yang mempunyai musik yang sangat hebat untuk didengar, layout yang cantik dan juga penambahan untuk ceritera penyambungan Dota 2 menjadi tarikan.
Tetapi beberapa masalah besar yang tidak disentuh dan dibaiki membuat permainan ini jatuh dan digelar ‘mati’ oleh peminat Artifact.


Hero shooter adalah genre yang menjadi perhatian ketika pertengahan 2010. Ramai pencipta permainan video beranggapan bahawa genre ini akan menjadi trend e-sukan yang akan datang nanti.
Kini kita tahu genre ini sudah menjadi sinonim dengan Overwatch, Paladins dan Team Fortress 2.
Terdapat banyak lagi permainan video genre hero shooter ini. Ada yang telah mati dan ada yang masih baru dan cuba untuk menembusi pasaran.
Ini adalah cerita kejatuhan Gigantic yang menjadi antara hero shooter paling unik dihalang masalah pengeluaran yang agak lambat untuk ramai pemain di luar sana.
Gigantic

Gigantic adalah permainan video 5 lawan 5 di mana setiap pasukan akan mempunyai satu Guardian.
Guardian adalah seekor raksasa besar yang anda perlu jaga sepanjang perlawanan.
Raksasa besar Guardian ini juga bertindak sebagai payload dan base yang akan bergerak ke kawasan peta yang lain.

Apabila Guardian anda mengalahkan Guardian pihak lawan, anda akan menang. Tapi bukanlah mudah kerana ia mempunyai beberapa kelemahan perlu diserang terlebih dulu.

Disebalik itu anda juga boleh memilih hero untuk berlawan bersama-sama Guardian anda.
Permainan ini mempunyai gaya seni yang unik dan sedikit macam kartun dengan penambahan cell shading dan gaya permainanya sangat lancar.
1. Masalah ketika pelancaran dan pembangunan Gigantic

Gigantic diumumkan di 14PAX pada tahun 2014 dari pembina indie Motiga dan dibantu oleh James Phinney dari Starcraft dan veteran dalam industri Chris Chung. Ia mendapat dana sebanyak AS$20 juta untuk dibangunkan.
Pasukan pembina ini walaupun mendapat kewangan yang banyak dari pelabur namun dalam tahun pertama banyak wang sudah digunakan.
Microsoft datang untuk menyelamatkan projek ini dan melabur wang ke Motiga bagi melancarkan Gigantic ke Xbox One dan Windows 10.
Hal ini menyebabkan Gigantic ditunda setahun lagi ke 2015. Windows 10 pula pada ketika ini terkenal dengan banyak masalah untuk diatasi.
Motiga juga mahu melaksanakan beberapa maklum balas dari beta tertutup untuk tahun itu., Namun pada tahun 2016, Motiga sekali lagi menghadapi masalah kewangan. Ramai pekerja di Motiga dibuang kerja.
Apa yang lebih mengejutkan walaupun dibuang kerja ramai pembina Gigantic datang semula untuk meneruskan projek Gigantic.
Motiga meneruskan projek Gigantic selama sebulan tanpa apa-apa pelaburan dari luar.
Kemudian Perfect World Entertainment datang untuk menyelamatkan Motiga.
Masalah baru pula muncul. Apabila penerbit anda ditukar, jangkaan permainan video anda adalah leibh tinggi dari biasa.
2. Pembahagian pemain-pemain Gigantic di terlalu banyak pelantar
Disebalik pelancaran Steam, Xbox dan Microsoft Store; Perfect World mahu Gigantic dilancarkan di marketplace mereka sendiri iaitu Arc Games.
Ini membuatkan pemain-pemain Gigantic berpecah lagi jauh lagi apabila cross platform ketika ini tidak ada.
Pada tahun 2016, Gigantic dilancarkan dan apa yang lebih menyedihkan ketika ini, gembar-gembur Overwatch dan Paladins sudah boleh dibeli oleh orang ramai mengurangkan keterujaan (hype) kepada Gigantic.
Overwatch dan Paladins adalah permainan video yang sudah lengkap tetapi Gigantic masih dalam beta terbuka.
3. Penurunan jumlah pemain.
Gigantic akhirnya dilancarkan pada 2017 dan mempunyai jumlah pemain yang agak ramai iaitu sebanyak 15,000-20,000 ribu jumlah pemain.
Motiga juga aktif di semua platform media sosial dan juga beberapa naik taraf mingguan. Tetapi jumlah ini tidak berkekalan, pemain-pemain Gigantic berkurangan begitu sahaja.
Banyak pemain mencuba game lain seperti MOBA’s dan juga hero shooter yang lain seperti Overwatch atau Paladins.
4. Kurang insentif dan impak dalam Gigantic

Insentif yang diberikan untuk pemain bermain permainan ini untuk jangka masa panjang juga kurang.
Gigantic tidak mempunyai Mod Ranked walaupun sudah lama berada di dalam pembinaan. Ketiadaan Mod Ranked membuat pemain berasa tidak kompetitif dan cepat bosan.
Dari segi kewangan pula tidak banyak dibuat oleh Gigantic. Skins juga tidak banyak dan tidak memberi apa-apa insentif untuk menarik perhatian pemain.
Apa yang boleh dibeli hanyalah  founders bundle dengan harga RM120 yang tidak mempunyai banyak barang di dalamnya.
Motiga terlalu banyak menekankan cara permainan dari lebih cuba menarik perhatian pemain-pemain baru dan lama.
Hero-hero di dalam Gigantic juga kurang memberi impak apabila perlawanan yang sepatutnya mempunyai permainan yang laju bertukar menjadi mundar-mandir apabila damage yang dibuat oleh heronya memberi impak yang kurang. Permainan menjadi hanya kejar dan serang sehingga musuh mati.
5. Kejatuhan Motiga
Tidak sampai tiga tahun selepas keluarnya Gigantic, Perfect World Entertainment membuat pengumuman untuk menutup studio Motiga.
Gigantic juga tidak lagi akan disambung bermula Julai 2018.
Penerbit luar sangat tertarik dengan Gigantic kerana potensi e-sukannya. Tetapi Gigantic sangat sukar untuk dipromosikan ke pemain luar.
“Gigantic begitu unik dan lain dari yang lain. Tiada persamaan dapat dicari dalam permainan lain sekali gus menjadikan Gigantic sukar menambat perhatian pemain baru di luar sana,” ujar Carter McBee Pereka Permainan video Motiga. Dipetik dari temuduga Gigantic beberapa tahun lepas.
Konklusi
Pada masa pelancaran Gigantic,  Overwatch sudah menjadi permainan video hero shooter yang ‘meletup’ dan Overwatch League pula sedang berlangsung secara besar-besaran.
Gigantic pula tidak mampu membayar beberapa pertandingan e-sukan yang mereka sendiri anjurkan.
Permainan Gigantic sangat unik namun akibat pelancaran yang terlalu lambat dan bermasalah membuat ramai orang pergi lebih jauh dari Gigantic dan ke permainan hero shooter yang lain.


Dunia permainan video Multiplayer Online Battle Arena (MOBA) kini didominasi oleh Dota 2, League of Legends dan untuk peranti mudah alih pula seperti Mobile Legends, Arena of Valor dan lain-lain.
Heroes of Newerth yang dikatakan sepatutnya menjadi Dota 2 tetapi permainan video ini gagal untuk mendapatkan kejayaan besar.
Jom kita lihat mengapa Heroes of Newerth (HON) gagal untuk menarik peminat genre MOBA dan akhirnya cuma menjadi MOBA yang dilupakan.
Server HON masih belum ditutup dan kemas kini yang masih ada sekarang hanya untuk beberapa pertukaran keseimbangan hero dan item sahaja.
1. Sejarah Heroes of Newerth
HON dicipta oleh S2 Games dan memasuki beta pada April 2009 sebelum menjadi pelancaran berbayar pada 12 Mei 2010 dan akhirnya bertukar menjadi permainan video percuma pada 29 Julai 2011.
Pada tahun 2015 pula, Heroes of Newerth menukarkan pembangunan permainan dari S2 Games ke Frostburn Studios.

Heroes of Newerth menggunakan konsep Legion berlawan dengan Helbourne. Pemain perlu mengalahkan pemain lawan dengan menghancurkan the World Tree (Legion) atau Sacrificial Shrine (Helbourne).
Permainan ini banyak menggunakan hero-hero dari Dota dan juga penambahan hero-hero mereka tersendiri.
2. Pelancaran yang tidak meyakinkan
Ketika ini konsep perniagaan permainan video percuma masih baru. Tidak banyak syarikat permainan video mahu menggunakan sistem perniagaan permainan percuma. Masih belum ada lagi formula untuk perniagaan seperti ini.
Untuk bermain HON pemain perlu membeli HON untuk mendapatkan akses beta tertutup.
Hal ini nyata menyukarkan peminat MOBA apabila HON keluar setahun selepas League of Legends yang percuma untuk semua orang.
HON akhirnya terpaksa akur dengan konsep permainan video percuma dan menjadi percuma untuk semua orang pada tahun berikutnya bagi menarik lebih ramai pemain.
Untuk pemain yang sudah membeli HON sebelum ini, mereka akan mendapat semua akses dan muat turun baru tanpa perlu membeli hero baru.
Pemain baru pula hanya akan mendapat 15 hero percuma sahaja seminggu yang akan bertukar mengikut rotasi.
Untuk menggunakan hero lain pemain perlu memberlinya di shop di dalam HON.
Disebabkan kemajuan yang terlalu perlahan untuk mendapatkan hero, pemain-pemain HON yang ada sebaliknya bertukar ke League of Legends atau Dota 2 pada tahun 2011.
3. Dianggap klon Dota (Warcraft 3)
HON tidak bermula dengan free to play. Pemain perlu membeli HON terlebih dahulu untuk mencuba HON dengan harga AS$30.
Pada ketika ini, orang menanggap HON cuma klon Dota dan tidak percuma. Jadi peminat Dota tiada insentif untuk berpindah ke HON atas alasan “Mengapa perlu membeli permainan video yang sama dengan Dota?”
Bagi League of Legends pula mereka berada di dalam keadaan yang lebih baik.
Penggunaan item juga hanya sama dari dota dan penambahan item-item baru ditambah untuk menjadikan HON berbeza. Tetapi kebanyakannya tidak memberi impak yang besar.

Boleh dikatakan League of Legends berada di kedudukan dan masa yang tepat untuk orang mencuba. League of Legends adalah sangat mesra untuk pemain baru, dengan rupa league yang boleh dikatakan lebih cantik dan comel.
Paling penting ketika ini League of Legends adalah percuma untuk dimainkan.
4. Kedatangan Dota 2
Dota 2 hadir pada tahun hujung tahun 2011 dan pemberian beta key besar-besaran pada tahun 2012. Ia menjadi penyebab utama pemain-pemain HON berpindah ke Dota 2.
Apatah lagi apabila Dota 2 diumumkan dan pemain hanya perlu mendapatkan beta key untuk Dota 2.
Beta key Dota 2 pula mudah untuk didapati kerana pemain-pemain Dota 2 yang lain boleh mendapatkan beta key lebih dan memberi kepada kawan-kawan yang lain.
Valve pula adalah syarikat permainan video yang dikenali ramai dan Valve juga berjaya mendapatkan bantuan IceFrog untuk Dota 2.
HON pula mempunyai banyak hero-hero dari Dota yang asal. Bagi hero Dota pula HON hanya membuat penukaran rupa dan suara sahaja dan skill selebihnya adalah sama pada mulanya.
5. Tiada kemaskini memberangsangkan

S2 Games sudah banyak mencuba untuk menghidupkan kembali HON, namun mereka tidak berjaya untuk menarik lebih banyak pemain. Pada masa ini HON sudah terlambat untuk membuat apa-apa.
Malah kemas kini HON 3.0 juga tidak berjaya menyelamatkan HON. S2 Games menjual HON kepada Garena untuk meneruskan legasi HON dibawah Frostburn Studios.
Namun Frostburn Studios hanya mengeluarkan beberapa hero baru dan ada antaranya tidak mendapat sambutan dan kekurangan minat. Pada tahun 2019 HON mengumumkan kemas kini besar terakhir untuk HON.
Apa-apa sahaja kemas kini selepas itu hanya adalah penukaran kecil sahaja.
Konklusi
Walaupun Heroes of Newerth boleh dikatakan sudah ‘mati’ tetapi masih terdapat beberapa peminat setia yang masih bermain HON.
Kemas kini baru yang ada untuk HON hanya untuk meneruskan permainan itu.
HON berjaya melahirkan beberapa atlet Dota 2 yang besar seperti NoTail, Fly, KheZu dan juga ninjaboogie.
Bekas-bekas pemain HON ini kini sudah berjaya di dalam Dota 2 dan dikenali oleh ramai peminat Dota 2 di serata dunia.
Pemain-pemain HON ini dulu pernah bermain HON secara profesional dan kini mendominasi beberapa landskap Dota 2.
Disebalik cerita sedih dan kejatuhan, HON sudah menjadi antara MOBA terawal yang berjaya menarik minat peminat MOBA dan juga menjadi antara permainan video terawal yang popular selepas Dota (Warcraft 3).


Warcraft 3 adalah permulaan genre terbesar dalam permainan video iaitu Warcraft 3 custom map. Mengubah Warcraft 3 kepada permainan lain memberi revolusi untuk semua genre baru.
Munculnya MOBA seperti peta rekaan untuk Dota2 dan pelbagai lagi MOBA jenis lain dan beberapa permainan video seperti Dota2 dan League of Legends.
Kini datang Heroes of the Storm dari Blizzard yang menjadi antara permainan genre MOBA yang boleh dikatakan akhirnya menemui kegagalan dan terbesar setakat ini.

1. Sejarah Heroes of the Storm
Heroes of the Storm (HotS) adalah jawapan Blizzard untuk membuat MOBA mereka sendiri selepas gagal mendapatkan Dota 2 akibat kecuaian mereka sendiri kerana tidak mempercayai masa hadapan Dota 2, seperti dilaporkan VG247.
Sebelum dipanggil Heroes of the Storm, permainan ini digelar Blizzard Dota dan diumumkan pada tahun 2011.

Ketika ini Blizzard Dota masih kelihatan seperti Starcraft 2 dan masih belum mempunyai kelainan sendiri.
Pendragon dan Guinsoo pula sudah pergi membuat League of Legends dan Icefrog pula dipanggil oleh Valve untuk membuat Dota2.
League of Legends bermula pada Oktober 2009 walaupun kelihatan sedikit ‘kartun’ tetapi mendapat sambutan yang baik dari orang ramai.
Dota 2 pula diambil oleh Valve dan menggunakan konsep sama dan digelar sebagai sekuel kepada Dota di Warcraft 3.
Ada satu lagi MOBA yang lain, iaitu Heroes of Newerth. Tetapi kita akan simpan HoN untuk cerita akan datang nanti.
HotS bermula dengan karakter dari 3 permainan video Blizzard sedia ada seperti Diablo, Starcraft dan World of Warcraft.
HotS juga mempunyai sistem ‘mount’ iaitu setiap karakter boleh menaikki mount untuk berjalan di dalam peta dan bergerak dari satu tempat ke tempat yang lain dengan lebih cepat.

Blizzard mengambil masa lima tahun untuk membina Heroes of the Storm termasuk alpha dan beta.
Kebanyakan reviu untuk Heroes of The Storm keluar pada April 2015 dan rata-rata review adalah baik.
Cuma IGN yang menjadi sedikit kritikal dalam memberi kritikan kepada Heroes of the Storm.
Pada masa ini Valve dan Riot Games sudah lama melancarkan MOBA mereka dan telah mendapat sambutan memberansangkan.

Heroes of the Storm mempunyai satu kelebihan iaitu, pelancaran setiap hero baru.
Ini menjadi senang apabila Blizzard dapat memperkenalkan karakter baru daripada Diablo dan francais yang lain.
2. Permainan yang terlalu ‘kasual’
Apa yang membuat HotS lain dari yang lain adalah perkongsian EXP untuk semua orang di dalam satu pasukan.
Tetapi pemain boleh mendapat lebih banyak EXP. EXP boleh dikatakan kepentingan kedua selepas kerjasama.
Dari meniru apa yang MOBA lain buat seperti last hitting, gold dan penggunaan item shop, HotS membuang semua kemahiran yang perlu ada untuk bermain sesuatu MOBA.
Pemain di dalam HotS tidak dapat membuat kemenangan sendiri seperti menjadi carry untuk seluruh pasukan.
Ini menjadikan HotS lebih kepada kerjasama pasukan dari usaha keras seorang pemain sahaja. HotS boleh dikatakan tidak mempunyai Dendi atau Faker mereka sendiri.
Lain seperti Dota2 dan League of Legends, snowball di dalam HotS sukar untuk menjadi apabila kerjasama di dalam pasukan terlalu menjadi fokus.
HotS menggantikan last hitting dan gold dengan sistem talent tree.
Bermula level 1 dan anda akan mendapat 4 talent dari skill pasif dan skill aktif.
3. Masalah Progress
Menjadi permainan percuma, HotS mempunyai masalah progress yang sangat perlahan.

Dalam satu perlawanan anda hanya mendapat 74-100 gold sahaja apabila anda menang. Kalau ingin membeli satu hero, anda memerlukan 7000 gold ke atas.
Ini menjadi masalah untuk pemain yang tidak menggunakan wang.
Anda memerlukan 3-4 bulan hanya untuk mendapatkan satu hero menurut Polygon dan 10 hero adalah percuma mengikut rotasi mingguan.
Ini menyusahkan pemain untuk bermain Mod Ranked apabila pilihan mereka adalah terhad dan banyak masalah Matchmaking berlaku ketika ini.
4. Masalah e-sukan Heroes of the Storm

Dari membiarkan komuniti dan e-sukan Heroes of the Storm naik dengan mantap dan konsisten, Blizzard sebaliknya mengumumkan e-sukan besar-besaran iaitu Heroes of the Storm World Championship.
Pertandingan itu mendapat RM4.8 juta jumlah wang terkumpul dan juara pula akan membawa balik RM800 ribu.
Mencipta terus pertandingan e-sukan tanpa membina komunitinya terdahulu boleh mendatangkan masalah.
Dengan semua wang yang dilaburkan untuk HotS, Blizzard pula tidak berjaya menarik apa-apa tajaan untuk ekonomi atau ekosistem untuk e-sukan HotS menjadi sihat.
Blizzard cuma membazirkan wang sahaja setakat ini. Ini kerana hanya pemain professional sahaja yang layak untuk memenangi sesuatu pertandingan.
Pihak Blizzard sedar akan masalah ini, dan memperkenalkan Heroes of The Dorm.
Heroes of the Storm hilang di dalam radar kerana diabaikan oleh Blizzard buat beberapa ketika.
Ini menjadi sebab kenapa pembina HotS dihantar ke permainan lain dan juga pembatalan e-sukan untuk HotS pada tahun 2019.

Heroes of the Dorm memberi peluang untuk pelajar-pelajar di seluruh Amerika Syarikat dan Kanada berlawan bagi mendapatkan yuran pengajian untuk fakulti mereka.
Ia dikatakan antara acara yang diterima dengan baik oleh peminat HotS.
Tetapi untuk pemain profesional, World Championship masih gagal untuk mendapatkan lebih ramai peminat dan penonton.
Cloud 9 menjadi juara pertama untuk HotS World Championship 2015.
Tahun berikutnya Cloud 9 membuat keputusan untuk membubarkan pasukan HotS.
Hal ini berlaku apabila Blizzard terlalu mengawal ekosistem e-sukan untuk HotS dan apabila pasukan besar seperti Cloud 9 meninggalkan HotS kerana keuntungan yang sukar untuk didapati.
Heroes of the Dorm pula menjadikan jurang yang lebih besar untuk pemain amatur dan pemain profesional dan dengan kegagalan Cloud 9.
Ramai pemain berhenti untuk menjadi atlet profesional HotS.
Blizzard pula memperkenalkan Heroes Global Championship (HGC) 2017 untuk cubaan membaiki e-sukan HotS dengan hanya memperkenalkan pertandingan besar dengan hadiah wang yang banyak tapi ia tak berjaya.

5. Kedatangan Overwatch

Apabila tiba tahun 2016, Overwatch datang bagaikan tsunami memukul semua permainan video Blizzard yang lain.
Heroes of the Storm dibiarkan senyap begitu sahaja apabila di halang populariti Overwatch dan Blizzard masih belum memberhentikan fokus mereka kepada e-sukan dan pembinaan HotS.
Tracer menjadi karakter pertama datang ke dunia Heroes of the Storm tetapi, ini menunjukkan Tracer dari Overwatch di dunia lain bukan menunjukkan kelebihan HotS itu sendiri yang mempunyai gabungan karakter dari permainan video Blizzard.
Seakan-akan promosi ini adalah untuk Overwatch bukan untuk HotS.
Namun pada tahun 2019 Blizzard menghantar pembina HotS ke permainan video yang lain dan juga membatalkan acara e-sukan HotS.
Konklusi
Walaupun dengan kedatangan Heroes of The Storm 2.0, kemas kini ini tidak membantu dan Mike Morhaime, salah seorang pengasas bersama Blizzard sendiri memberitahu, Heroes of Storm keluar terlalu lambat.
“Dari memberi fokus kepada Dota, kami memberi fokus kepada World Of Warcraft tetapi pada masa itu pemain Dota lebih ramai dari pemain World of Warcraft,” katanya.
Blizzard nyata kesal dengan pilihan mereka yang lambat. Mungkin kita akan main Dota 2 versi Blizzard atau Heroes of the Storm jika Blizzard datang sedikit awal dalam dunia MOBA.


REV Media Group (“REV”), sebuah syarikat media digital terkemuka muncul sebagai pemenang dalam beberapa kategori baru yang menunjukkan kekuatannya dalam inovasi teknologi digital dan pemasaran di MDA d Awards 2023, pada Jumaat lalu. Kemenangan ini mengukuhkan kedudukan REV sebagai peneraju industri, menunjukkan komitmen mereka untuk terus maju ke hadapan dan meneroka sempadan baru.

Salah satu pencapaian terbaik ialah pengiktirafan REV sebagai Best Digital Tech Product (Emas) untuk MyUndi, produk teknologi digital inovatif yang merevolusikan penyertaan warganegara dalam proses demokrasi. Membawa ‘Holistic Digital Experience for GE15’ sebagai tajuk, pengalaman pengguna MyUndi yang lancar memberi peluang kepada individu untuk terlibat seperti sebelumnya, seterusnya menjadikan REV sebagai peneraju utama dalam memanfaatkan teknologi untuk pemerkasaan warganegara.

Di samping itu, kolaborasi REV dengan SAYS dan Wiki Impact membawa kepada kemenangan dalam kategori Best Use of Digital Marketing Innovation – Non-profit/Pro-bono Campaign (Emas). Kempen bersama, yang berjudul “Shining a Spotlight on Everyday Malaysians,” menggunakan pemasaran digital dengan berkesan untuk meningkatkan kesedaran dan mendorong perubahan positif, membuktikan komitmen REV untuk memberi impak yang bermakna melangkaui platform digital mereka.
Kemenangan ini menonjolkan pencapaian kecemerlangan REV dan memberi peluang untuk memperkukuhkan kedudukan mereka dalam industri dengan memperkuat usaha dalam inisiatif ESG. Oleh kerana REV menyedari semakin pentingnya faktor persekitaran, sosial, dan tadbir urus, mereka komited sepenuhnya untuk mengintegrasikan nilai-nilai ini ke dalam amalan perniagaan mereka.

Selanjutnya, REV Media Group memperoleh anugerah Perak dalam kategori Best Digital Publisher of the Year yang sangat kompetitif, menekankan dedikasi mereka untuk memperjuangkan evolusi data dan kandungan. Tumpuan mereka yang tidak berbelah bahagi pada inovasi dan pengalaman yang berpusat pada pengguna telah meletakkan REV sebagai pelopor dalam landskap media digital.
Kempen Grabfood 5-Star menjadikan REV membawa pulang anugerah Perak untuk Best Use of Data. Dengan menggunakan cerapan dan analitik berpandukan data, REV berjaya memadankan peminat makanan dengan restoran bertaraf tinggi di GrabFood, memberikan pengalaman yang diperibadikan dan lancar bagi pengguna. Pencapaian ini menunjukkan kepemimpinan REV dalam memanfaatkan data untuk kecemerlangan pemasaran.
Kerjasama REV dengan IKEA juga membawa kepada kemenangan Perak untuk Best Use of Mobile. Festival Tidur yang menawan, satu inisiatif berpaksikan mudah alih, mengubah persepsi orang ramai terhadap tidur dan menekankan kepentingannya. Dengan memanfaatkan teknologi mudah alih, REV melibatkan audiens dan meningkatkan kesedaran, mengukuhkan reputasi mereka sebagai inovator dalam pemasaran mudah alih.

Terakhir, Ledwina In Jia Fang, Ketua Spark di REV Media Group juga membawa pulang anugerah Perak untuk Digital Person of the Year.
Samuel Wee, Ketua Pegawai Eksekutif di REV Media Group, mengulas tentang evolusi dan komitmen berterusan mereka terhadap inovasi, dengan menyatakan, “Kemenangan dalam kategori baharu ini mempamerkan keazaman kami untuk memberi impak positif melalui teknologi dan pemasaran. Kami tetap teguh dalam usaha kami untuk mengukuhkan kedudukan kami sebagai peneraju dalam industri dan meningkatkan inisiatif ESG kami,”
Pencapaian luar biasa REV Media Group mencerminkan ketahanan, kepintaran, dan usaha mereka yang tidak berbelah bahagi untuk mencapai kecemerlangan. Dengan tumpuan yang diperbaharui pada produk teknologi digital dan inovasi pemasaran, REV bersedia untuk memberi impak yang berkekalan dalam landskap media digital, mengukuhkan kedudukan mereka sebagai peneraju industri.
Kemenangan REV Media Group di MDA d Awards 2023:
Emas – Best Digital Tech Product – MyUndi (Holistic Digital Experience for GE15)
Emas – Best Use of Digital Marketing Innovation – Non-profit/Pro-bono Campaign, (Shining a Spotlight on Everyday Malaysians)
Perak – Best Digital Publisher of the Year (How REV is Championing the Evolution of Data & Content) *(Tiada pemenang Emas untuk kategori ini)
Perak – Best Use of Data (Grabfood 5-Star: Matchmaking Foodies to 5-Star Rated Restaurants on GrabFood
Perak – Best Use of Mobile (How We Sparked A Sleep Revolution with IKEA’s Sleep Festival)
Perak – Digital Person of the Year (Ledwina In Jia Fang)


Musim 21 bakal melabuhkan tirai dalam beberapa hari sahaja lagi. Bahkan, kemaskini terbaru Mobile Legends: Bang Bang juga bakal dilancarkan pada hari ini (21 September).
Melalui kemaskini 1.6.18 ini, banyak perubahan dari segi hero revamp, antaramuka permainan, perubahan kecil hero dan banyak lagi. Akhirnya, selepas dinanti-nantikan oleh para pemain, Moonton turut menyatakan Vexana dan Faramis juga akan menerima revamp mereka tersendiri.
Revamp ini dinyatakan akan tiba pada 2022.
Sumber: FB MLBB
Revamp ini akan dibuat berikutan usaha Moonton untuk mengembalikan populariti hero-hero lama yang semakin jarang dipilih oleh pemain. Secara tidak langsung menunjukkan kedua hero ini akhirnya menerima perhatian yang sepatutnya daripada pembangun.
Apa-apa pun, nantikan perubahan yang akan dilakukan oleh pihak Moonton untuk mengembalikan populariti kedua hero ini di Land of Dawn.


— KEMASKINI (3/5/2019) —
Pembangun, Ridzwan Zulkifli telah melancarkan saluran crowdfunding bagi membangunkan demo pertama Revenants of Ruins. Bagi yang berminat dan mahu menyokong projek ini, sila klik di sini.
Berita asal:
Revenants of Ruins adalah game dengan campuran multiplayer online battle arena (MOBA) dan role-playing game (RPG) dihasilkan oleh anak Malaysia yang diinspirasikan oleh Dota 2 dan Mobile Legends.

Dengan 7 tahun pengalaman sebagai pembangun, Ridzwan Zulkifli mula membangunkan Revenants of Ruins berasal daripada mod (pengubahsuaian) Warcraft 3 dan mula berkongsi kepada komuniti Warcraft 3 melalui laman sesawang, hiveworkshop pada tahun 2015.
Komen dan respons yang diberikan untuk Revenants of Ruins amat memberangsangkan lalu mendorong Ridzwan untuk terus mempertingkatkan game ini.
Revenants of Ruins adalah gabungan MOBA dan RPG dengan keunikan tersendiri terutama dari segi peta dan cara permainan. Pemain akan mengambil peranan sebagai hero dengan kuasa tersendiri bergabung sehingga 4 pemain lain untuk menyerang raksasa besar bernama The Revenant yang tinggal di sebuah tokong yang berada di tengah-tengah peta.
Rekaan karakter hero dalam Revenants of Ruins
Peta untuk Revenants of Ruins agak menarik kerana ia agak berbeza dengan game MOBA lain seperti Mobile Legends dan League of Legends. Tokong The Revenant itu bertempat di tengah peta bagaikan satu arena gladiator yang mana korang mengelilingi kawasan itu untuk mengalahkan gelombang musuh-musuh AI (minion) menyerupai rangka manusia sebelum tembus ke dalam tokong berkenaan.
Korang juga dapat menakluki minion yang berkeliaran secara memusnahkan tower seperti ditonjolkan di bawah::

Terdapat 24 hero yang disediakan terbahagi kepada tahap kualiti berbeza seperti serangan, kuasa magik, kelajuan dan sebagainya. Menurut Ridwan, kuantiti hero ini akan ditambah masuk ke dalam game dalam semasa ke semasa.
Ridzwan sedar akan game ciptaannya banyak mengambil aset-aset karakter dan latar belakang mirip rupa Warcraft 3 dan Dota 2. Dia berkongsi kepada MyGameOn bahawa rancangan utama dia adalah untuk bangunkan animasi, rekaan seni karakter dan seni persekitaran yang unik kepada Revenants of Ruins.
Cara untuk bermain Revenants of Ruins
Ridzwan dan juga 4 ahli pasukannya, Ninie, Chito, Daniel dan Firdaus sedang giat membangunkan demo terulung untuk Revenants of Ruins bagi mendapat sokongan dan komen yang membangun untuk menghasilkan game penuh dijangka akan disiap dalam tempoh 4 tahun akan datang dan dikeluarkan untuk PC.
Bagi mereka yang ingin membantu usaha mereka dan mengetahui lebih lanjut tentang Revenants of Ruins, korang boleh layari laman Facebook rasmi mereka dan sertai perbualan di saluran Discord.


Music and video games are a match made in heaven. This holy matrimony gave birth to a generation who rocked plastic guitars, showing moves on the dance floor of arcade dancing pads, and slashing music notes with a giant lightsaber.

In this musical game, you are going to open your eyes and ears with one finger on your keyboard and be prepared to face the music. This is the review of A Dance of Fire and Ice developed by Malaysia-and-Peru-based 7th Beat Games, and published by indienova.
Simple yet challenging
I’m going off the rails on a crazy train
The premise of this game is dissected to the simplest form. Your goal is to align the blue-and-red-colored orbiting planets as these spherical (not flat) globes travel down a challenging route. It might sound easy, however, there is a limitation. You have to make sure both of these planets move in perfect balance with the music or else, restart the whole song.
That being said, you need to rely on your trusty ears and eyes along with the push of ‘space’ or ‘enter’ keyboard buttons to progress further into their journey across various levels without missing a beat.
Musical extraordinaire
Five levels (plus two) to beat
A Dance of Fire and Ice has five levels with two bonus level (like an encore), which will be unlocked after you successfully completed all of the songs. Every level features diverse musical tracks from jazz to techno. The levels present different patterns such as long, triangular-shaped, overlapping zig-zags roads and otherworldly designs that the developers could think of. Similar to its songs, the magnificent art backdrop changes for each world.
The beats can be slowed down and fasten up during the levels when either of the planets encounters two animal icons. As usual, the rhythm will become faster once you are approaching the final level.
A fitting tutorial title
Tutorials are given in successive segmented sections of the song, which means once you surpass one segment, other section will come next. My biggest obstacle in any rhythm games is that I hit the notes faster before the visual could capture the beat, which ruins my whole tempo (I’m looking at you, Patapon Remastered) or worse in this game, I have to restart all over again.
As the developers are also music aficionados, they are well aware of the importance of calibration. The game can detect your own beat in device calibration settings that appear in the menu. You are also able to change and re-calibrate the offset on the spot so you won’t have to leave the levels for the menu to be in sync with the melody on each stage. Neat!
Symphony finale
After 12,742 attempts, I finally finished the level.
A Dance of Fire and Ice lives up to its name while saving the best for the last. At first, the one-button gameplay, the countless flunks, and the pressure to maintain the planets in the same line fire up my bones. The game definitely puts your hand-and-eye coordination and rhythm sense to the test because there is no difficulty meter as presented in Guitar Hero, Beat Saber, Deemo, and many more. The additional two levels are unbelievably tough but there are some gamers out there who aced those levels.
If you stuck in a certain beat, replay the whole tutorial. I learned my lessons by keeping the tutorials close to my heart. Practice makes perfect! When you are one with the music, that combination of raging fire caused by the intense challenges is doused by an ice-cold sensation like yin and yang. The anticipation of nailing each note becomes a personal obsession of mine. It feels utterly rewarding when you are able to finish the whole song.
You don’t need a high-end PC to enjoy the beat
To see and hear if you can keep with the beat, try the demo first on itch.io. A Dance of Fire and Ice is now available on PC (Steam) and Android.


Acer kali ini hadir dengan komputer riba Nitro 5 dengan siri RTX30. Nyata prestasi menyeluruh yang begitu mengejutkan apabila melebihi jangkaan.
Nitro 5 kali ini masih dianggap sebagai komputer riba bajet tetapi dengan berbagai-bagai jenis Nitro 5 dengan spesifikasi berbeza boleh dipilih bermula dengan harga RM3699 untuk Nitro 5 AMD Ryzen™ 5 5600H dengan NVIDIA® GeForce® GTX 1650 sehingga RM8,999 dengan AMD Ryzen™ Ryzen 9 5900HX dan NVIDIA® GeForce® RTX 3080.
Bagi model AMD Ryzen™ 7 5800H, terdapat tiga pilihan GPU iaitu NVIDIA® GeForce®  RTX 3070, NVIDIA® GeForce® RTX 3060 dan NVIDIA® GeForce® GTX 1650.
Apa yang menarik mengenai laptop ini? Jom baca lebih lanjut.

Spesifikasi Acer Nitro 5

Nitro 5 yang direviu kali ini adalah spesifikasi kedua paling tinggi menggunakan AMD Ryzen™ 7 sebagai cip pemprosesanya.
Skrin yang digunakan kali ini adalah sebesar 15.6 inci QHD dengan kadar refresh 165Hz.
Tidak lupa dengan 16GB RAM DDR4 3200MHZ (2 x 8GB). Dengan WiFi 6 dan mempunyai satu port USB 3.2 Gen 2, dua port USB 3.2 Gen 1 dengan satu port USB-C, satu port HDMI 2.1 dan headphone jack 3.5mm.
Reka bentuk rupa Nitro 5

Pertama kali memegang komputer riba terasa seperti komputer riba bajet yang lain.
Rekaannya Nitro 5 ini boleh dikatakan minima dari mana-mana komputer riba gaming di luar sana. Acer mengurangkan beberapa warna merah dan kali ini nampak lebih kemas.
Konfigurasi papan kekunci yang boleh mengubah RGB 4 zone akan membuatkan komputer riba anda nampak lebih hebat.
Power plug yang kini dibelakang memudahkan kita dengan cable management.

Prestasi bermain permainan video yang melebihi jangkaan
Tiga permainan video yang boleh memerlukan penggunaan spesifikasi komputer yang intensif dan tinggi telah dicuba iaitu Monster Hunter World dengan High Resolution texture pack, Horizon Zero Dawn, dan World of Warships.

Monster Hunter World – High Res

Monster Hunter mendapat 70 fps secara purata dan akan turun ke 60 fps apabila mempunyai efek istimewa yang banyak di skrin.
Pemainan yang lancar tanpa apa-apa masalah untuk beberapa jam permainan.
Dengan mengurangkan grafik sedikit untuk beberapa fungsi membuatkkan Monster Hunter melonjak ke 100fps dan ke atas.

Horizon Zero Dawn

Horizon Zero Dawn terkenal dengan pemandangan cantik dan grafik yang mempunyai sekitar 70-90 fps purata sepanjang permainan.
Dengan skrin QHD, Horizon Zero Dawn nyata antara permainan paling cantik untuk dilihat.

Semua permainan ini dimain dengan tetapan grafik penuh dan paling tinggi.

World of Warships

World of Warships antara permainan video yang sangat intensif untuk dimainkan. Paras FPS ketika bermain adalah dalam 75 FPS.
Ia adalah permainan perang antara kapal yang mempunyai pemandangan yang boleh dikatakan cantik walaupun permainan mengenai peperangan.

Pertimbangan untuk Acer Nitro 5
1. Bunyi kipas yang kuat ketika bermain permainan video yang intensif.
Tidak dinafikan sistem kipas Acer Nitro 5 kali ini adalah sangat berkualiti. Bunyi kipas yang kuat adalah hanya apabila bermain permainan video dengan grafik yang intensif.
Apabila menggunakan Acer Nitro 5 ini untuk bekerja, bunyi kipas itu tidak sehingga mengganggu.
Lagipun ramai para gamers sekarang menggunakan fon telinga mahupun fon kepala untuk bermain permainan video. Jadi perkara ini mungkin tidak akan mengganggu anda.

2. Penggunaan bateri kurang memuaskan
Penggunaan bateri untuk bermain permainan video adalah tidak disarankan. Ketika bermain, batteri menurun 1-2 jam.
Tetapi jika anda hanya menggunakannya untuk kerja-kerja yang tidak intensif, ketahanan bateri Acer Nitro 5 ini boleh dikatakan agak baik.
Adalah lebih baik kita menggunakan power cable untuk bermain permainan video.
Kesimpulan

Sudah beberapa tahun siri Nitro 5 masih menjadi antara komputer riba bajet paling popular. Nitro 5 2021 kali ini mengejutkan kita dengan prestasi yang sangat memuaskan terutamanya apabila bermain permainan video.
Acer berjaya mencantikkan lagi rekaan supaya lebih minimalis. Hardware yang boleh dikatakan antara komputer riba bajet terbaik setakat ini.
Acer Nitro 5 2021 kali ini tidak rugi untuk dibeli oleh para gamers di luar sana. Kompute riba ini nyata akan membantu anda bukan sahaja untuk bermain permainan video malah boleh digunakan untuk bekerja.


Unit ulasan disediakan oleh Ubisoft. Ulasan dilakukan di PC. Permainan ini juga dilancarkan di PlayStation 4 (PS4), PlayStation 5 (PS5), Xbox One, dan Xbox Series.
Sejak pelancaran Assassin’s Creed Origins, francais Assassin’s Creed telah meninggalkan identiti lama yang dikukuhkan sejak Assassin’s Creed pertama. Kini ia lebih seiras dengan permainan-permainan role-playing game (RPG) dunia terbuka seperti The Witcher 3: Wild Hunt dan The Elder Scrolls V: Skyrim.
Ramai peminat veteran siri tersebut sering memberi kritikan tentang evolusi ini tetapi kejayaan Assassin’s Creed Origins dan Assassin’s Creed Odyssey meyakinkan Ubisoft untuk meneruskan formula terkini. Assassin’s Creed Valhalla merupakan judul terbaru siri ini dan sama seperti dua permainan sebelumnya, ia adalah sebuah RPG dunia terbuka.
Antara tarikan utama Assassin’s Creed Valhalla ialah ia merupakan salah satu permainan yang dilancarkan bersama konsol generasi baharu iaitu PS5 dan Xbox Series. Ubisoft menjanjikan prestasi permainan yang lebih lancar dan kualiti grafik yang lebih hebat berbanding PS4 dan Xbox One.
Apa-apa pun, aspek utama yang patut dinilaikan ialah kepuasan permainan dan malangnya, penulis tidak begitu berpuas hati dengan Assassin’s Creed Valhalla. Ia berpenampilan cantik tetapi tidak mempunyai isi permainan yang menarik.

Jalan cerita utama yang agak lemah

Sebelum ini, kita disajikan dengan sebuah jalan cerita yang penuh emosi dalam Assassin’s Creed Odyssey. Kita bermain sebagai seorang anak yatim yang perlu menjelajah jauh demi mencari ahli-ahli keluarganya yang masih hidup dan pada waktu yang sama, kita terlibat dengan pembangunan tamadun Yunani.
Jalan cerita sebegitu sentiasa memberikan pemain motivasi untuk meneruskan perjalanan. Terdapat elemen misteri dan ketegangan yang membuatkan kita ingin tahu apa yang akan berlaku seterusnya. Malagnya, ciri-ciri ini tidak wujud langsung dalam Assassin’s Creed Valhalla.
Plot utama permainan ini boleh diringkaskan dalam satu ayat sahaja: Anda ialah seorang pahlawan Viking yang mahu menakluki England.

Kali ini, kewujudan jalan cerita utama dikorbankan demi memberi fokus terhadap cerita-cerita kecil yang bermula apabila kita cuba menakluk daerah-daerah England. Setiap daerah mempunyai jalan cerita tersendiri bersama beberapa watak-watak unik tetapi kesemuanya sangat mudah dilupakan.
Watak utama sendiri iaitu Eivor (boleh pilih lelaki atau perempuan) juga tidaklah begitu menarik. Dia langsung tidak mempunyai personaliti yang membuatkan dirinya menyerlah. Apabila bermain sebagai Eivor, kita hanya menunaikan permintaan-permintaan watak-watak lain.

Ulang seratus kali: serang perkampungan dan rampas harta

Penulis telah membaca beberapa ulasan lain tentang Assassin’s Creed Valhalla dan rasa agak terkejut dengan pujian yang diberikan kepada permainan ini. Pada pendapat penulis, formula permainannya sangat membosankan. Dari permulaan hingga akhir permainan, kita hanya melakukan perkara yang sama sahaja.
Secara ringkasnya, kita hanya menyerang perkampungan-perkampungan di sekitar England untuk merampaskan harta mereka. Selepas itu, harta tersebut akan digunakan untuk membangunkan perkampungan atau settlement Viking kita.
Selain itu, kita juga menjelajah ke daerah-daerah lain untuk mendapatkan sokongan daripada pemimpin-peminpin di sekitar England agar perkampungan kita dapat dijaga. Usaha untuk mendapatkan sokongan pemimpin lain sangat mudah. Anda hanya perlu melakukan beberapa misi (yang tidak kreatif) untuk mereka.

Formula ini sudah cukup membosankan tetapi ia menjadi lebih mengecewakan kerana Ubisoft memanjangkannya menjadi sebuah permainan ratusan jam. Kita perlu mendapatkan sokongan dari banyak daerah dan setiap misi yang diberikan oleh pemimpin-pemimpin setiap daerah lebih kurang sama.
Dari segi pertarungan pula, gaya permainan yang ditonjolkan lebih kurang sama dengan Assassin’s Creed Odyssey. Satu penambahbaikkan yang patut dipuji ialah animasi pembunuhan nampak lebih ganas. Walaubagaimanapun, ia agak mudah dan penulis mengesyorkan anda untuk main pada tahap kesukaran Hard jika anda membeli permainan ini.
Untuk peminat Asssassin’s Creed yang menyukai aspek penyelinapan dan pembunuhan senyap, anda tidak patut meletakkan harapan dalam permainan ini. Sistem penyelinapan Assassin’s Creed Valhalla penuh dengan masalah teknikal seperti musuh dapat melihat kita di sebalik dinding. Permainan ini lebih mementingkan aspek Viking daripada Assassin.

Penampilan grafik generasi baharu

Memang tidak dapat dinafikan bahawa permainan ini sangat cantik. Kualiti tekstur yang tinggi membenarkan kita untuk melihat butiran bulu haiwan yang dipakai oleh setiap watak. Pantulan cahaya di permukaan air sentiasa nampak realisitk. Persekitaran England yang penuh kehijauan jarang sekali gagal menyejukkan mata.
Rekaan watak-watak Viking juga sangat meyakinkan. Mereka memakai perisai besar yang membuatkan mereka nampak kuat dan kebanyakkannya mempunyai janggut lebat yang diikat tocang. Jika anda merupakan peminat besar estetik Viking, Assassin’s Creed Valhalla tidak akan mengecewakan anda.

Dari segi audio pula, penulis tidak mampu memberikan pujian mahupun kritikan. Lakonan suara untuk setiap watak dilakukan dengan baik tetapi malangnya mereka tidak diberikan skrip yang begitu hebat. Bunyi pertarungan sangat memuaskan tetapi sama seperti sistem pertarungan, ia menjadi bosan dalam tempoh masa yang cepat.
Ramai pengulas lain memuji muzik latar dalam permainan ini tetapi penulis tidak bersetuju. Bukan kerana muzik dalam permainan ini tidak bagus tetapi ia jarang sekali muncul. Penulis tidak pasti sama ada ini adalah masalah teknikal atau memang ia dirancang sebegini.

Satu lagi permainan Ubisoft yang kurang kreativiti

Penulis rasa tak begitu memuaskan dengan permainan ini kerana ia dipasarkan sebagai sebuah permainan hebat yang penuh dengan kandungan menarik. Malangnya, ia hanyalah satu lagi permainan dunia terbuka Ubisoft yang direka untuk permainan tempoh panjang yang membosankan.
Beberapa pembangun di Ubisoft menyatakan mereka mendengar kritikan yang diberikan terhadap Assassin’s Creed Odyssey dan memperbaiki formula permainan agar Assassin’s Creed Valhalla menjadi lebih menyeronokkan. Pada pendapat penulis, perubahan yang dibuat tidak mencukupi.
Jika anda berminat dengan permainan yang mempunyai estetik Viking atau permainan yang tidak memerlukan anda untuk berfikir apabila bermain, Assassin’s Creed Valhalla ialah permainan yang sesuai. Jika tidak, boleh gunakan wang anda untuk beli permainan lain.

Kekuatan:

Kualiti grafik yang sangat cantik.
Animasi pertarungan sangat memuaskan.
Lakonan suara meyakinkan.

Kelemahan:

Formula permainan yang sangat membosankan.
Jalan cerita lemah.
Watak-watak dan skrip yang kurang kreativiti.

SKOR AKHIR: 50/100


Siri Borderlands mempunyai tarikan FPS yang tersendiri dengan grafik mengikut animasi cel-shaded, padat dengan aksi tembak-menembak mencari harta karun penuh dengan senjata bermutu tinggi, penuh dengan lawak tak kering gusi, menyuntik pelbagai rujukan budaya pop dan karakter-karakter yang seronok untuk dimainkan serta penceritaan bermakna.
Borderlands 3 akhirnya tiba setelah lima tahun menyepi dengan game terakhir daripada Gearbox Software iaitu Borderlands: The Pre-Sequel. Ketika Borderlands 3 diumumkan secara rasmi, saya begitu teruja kerana francais first-person shooter (FPS) ini benar-benar mengubah landskap saya sebagai seorang pemain yang tidak pernah gemar akan kamera perspektif FPS.
Setelah meluangkan masa 40 jam bersama Borderlands 3, terdapat beberapa perubahan saya sudah boleh jangkakan dan ada beberapa aspek yang saya tidak boleh jangka malah jauh di sudut hati, saya rasa kecewa. Mampukah Borderlands 3 jadi game terbaik berbanding game Borderlands sebelum ini? Jom ikuti review penuh Borderlands 3.
Tembak, ulang dan kutip

Siri Borderlands tidak lengkap tanpa barisan pemburu Vault (Vault Hunter) yang mana ia dipercayai menyimpan teknologi alien tertanam di Pandora. Terdapat empat pemburu Vault korang boleh pilih iaitu Zane (Operative) merupakan seorang pengintip dan penembak hendap yang boleh hasilkan klon diri sendiri; Amara (Siren) mengikut jejak langkah Lilith dan Maya dengan skil Siren memanipulasikan serangan elemen; FL4K (Beastmaster) pula boleh memanggil haiwan buas untuk serang di sisinya manakala Moze (Gunner) ialah seorang askar veteran yang boleh mengendalikan robot bernama Iron Bear buat seketika seperti D.va dalam Overwatch.
Saya memilih untuk bermain sebagai FL4K kerana gabungan kebolehan pemburu dan penjinak haiwan yang mana tidak pernah ditampilkan dari mana-mana game Borderlands. Bagi mereka yang suka main secara solo, FL4K sesuai untuk korang kerana haiwan-haiwannya terdiri daripada Jabber, Spiderant dan Skag boleh membantu korang semasa pertempuran seperti hidupkan pemain semula apabila ditewaskan oleh musuh.

Pertempuran tembak-menembak dihidangkan dengan pelbagai jenis senjata yang tak terkira sehinggakan korang rambang mata untuk guna mana satu. Sepanjang saya bermain game ini, terlalu banyak masa saya habiskan dengan hanya melihat dan asyik menukar senjata sesuai untuk pertempuran. Ada senjata yang boleh keluar kaki dan kejar musuh, ada senjata penyembur api diinspirasikan oleh usahawan teknologi, Elon Musk dan ada juga senjata ‘memuntahkan’ banyak senjata!
Secara keseluruhan, gaya animasi cel-shaded ikonik Borderlands lebih cantik berbanding Borderlands asal. Ini mengingatkan saya kepada siri Bioshock yang memberi banyak perhatian kepada pemandangan visual teliti yang mempengaruhi permainan.

Namun, sayang sekali peningkatan visual gempak ini dihindari dengan isu-isu lag melampau terutamanya jika korang mahu membuka inventori dan melihat peta. Lag itu jadi lebih ketara apabila korang bermain mod co-op bersama rakan lain. Apa yang lebih menghampakan adalah game ini tidak membenarkan pemain konsol untuk menukar perspektif kamera pembahagian skrin (split-screen) dari pandangan melintang ke menegak. Sari kata juga sangatlah kecil seperti semut dalam versi split-screen. Saat-saat menyedihkan untuk pemain konsol.
Borderlands 3 kali ini memperkenalkan dua jenis cara permainan co-op dipanggil sebagai cooperation dan coopetition. Cooperation membolehkan pemain dengan level berbeza boleh bermain bersama-sama dan manakala kutipan barangan diagihkan mengikut level pemain masing-masing manakala coopetition kembali ke Borderlands klasik tanpa pengagihan kutipan mengikut level. Pengagihan mod cooperation adalah sangat mengecewakan kerana ia lebih susah untuk mendapat senjata gempak seperti berwarna ungu atau atau emas berbanding main solo sekaligus menghapuskan semangat untuk bermain game yang sering mencanang ada berjuta-juta senjata.
Pengembaraan ke angkasa lepas
Pintu harta karun
Borderlands 3 kini terbang melihat bintang dan planet dalam kapal Sanctuary III yang mana ‘dihidupkan’ oleh penyanyi rap, Ice-T yang terperangkap dalam patung beruang. Selain memburu di padang pasir tandus Pandora, penjelajahan untuk memiliki teknologi unggul Eridium dalam Vault diperluaskan ke pelbagai jenis planet untuk diterokai oleh pemain sepanjang permainan ini. Ini adalah satu peningkatan yang memberi nafas baru kepada francais ini yang mana game Borderlands sebelum ini hanya tertumpu di Pandora.
Pengangkutan darat Borderlands juga diperincikan dengan penambahan beberapa kenderaan baru seperti motorsikal Cyclone ala filem sains fiksyen, Tron. Kenderaan ini boleh diubahsuai dengan komponen-komponen yang meningkatkan pemanduan supaya jadi lebih laju atau teguh serta korang juga boleh tukar warna kenderaan dalam menu Catch-A-Ride baru.
Tugasan pemburu Vault
Berlandaskan konsep open-world, ini bermakna pemain bebas untuk memilih mana-mana misi untuk dilakukan di setiap planet yang mempunyai tarikan dan habitat tersendiri. Sebagai contoh, Athena menempatkan banyak biara yang dikelilingi dengan gunung-ganang nyaman dan indah tetapi telah dikepung oleh tentera Maliwan. Eden-6 menampilkan pemandangan rimba hujan tropika dengan kawasan berpaya yang penuh dengan haiwan saurian yang sentiasa kejar korang manakala Promethea pula mencerminkan landskap bandar-bandar metropolitan yang mana menempatkan ibu pejabat Atlas dengan jalan-jalan sempit di antara bangunan-bangunan pencakar langit.
Meskipun banyak tempat baru untuk dijelajahi, keseluruhan mekanik misi utama dan juga misi sampingan rasa sama sahaja iaitu dengar arahan daripada orang bermacam-macam ragam seperti ketua ‘samseng’ yang hanya memakai seluar dalam, dicaci oleh penjahat gila bayang dan sentiasa mencari peti dan jamban untuk mencari senjata berwarna emas tetapi harapan punah kerana peti penuh dengan senjata lopek.
Apabila budak-budak baru nak up
Tyreen dan Troy Calypso
Pengembaraan untuk membuka Vault kini menjadi lebih mencabar apabila ia menjadi rebutan syarikat pengeluar senjata besar yang pernah muncul dalam siri Borderlands seperti Maliwan dan penjahat baru iaitu sepasang kembar, Troy dan Tyreen Calypso yang mahu membolot kunci Vault untuk kepentingan diri sendiri.
Kemunculan kembar sebagai penjahat baru tidak dapat menggantikan lopong ditinggalkan oleh Handsome Jack selepas kematiannya dalam Borderlands 2. Kembar Calypso riang ria tanpa belas kasihan ini meluaskan kuasanya dengan menjadi streamer atau YouTuber terkenal yang menyiarkan pembunuhan besar-besaran bagi menarik perhatian ramai pengikut. Pemain berhadapan dengan pengikut taksub Calypso yang menyerang korang secara membabi-buta.
Walaupun Rhys dan Vaughn daripada Tales from the Borderlands (TFTB) iaitu sebuah olahan game daripada Telltale Games membuat penampilan dalam misi-misi utama Borderlands 3, dua karakter yang pernah menjadi tonggak utama TFTB tidak mampu menggamit suasana keseronokan dalam game ini. Dari segi jenaka pula, jika saya mahu simpulkan dalam satu ungkapan: kotor. Borderlands 2 dilimpahi dengan lawak jenaka mengenai tahi, kentut dan bahagian punggung serta ada juga yang bergelak ketawa atas kesusahan orang lain.
Kesimpulan

Borderlands 3 meningkatkan mutu kualiti permainannya melalui persembahan grafik berkualiti tinggi dan banyak kepelbagaian cara pertempuran yang boleh diubahsuai mengikut citarasa pemain. Namun, ia tidak mencapai jiwa dan semangat Borderlands 2 mahupun 1 dikekang oleh masalah teknikal, jenaka tak kena tempat dan penceritaan yang mendatar.
Selepas korang selesai main game ini, ada banyak misi sampingan yang korang masih lagi buat. Gearbox menyajikan lagi banyak kandungan untuk kelangsungan hidup Borderlands 3 (quality of life improvements) seperti Guardian Rank, True Vault Hunter Mode (TVHM) dan Mayhem Mode. Guardian Rank menggantikan Badass Rank yang mana korang mengumpul token bagi mempertingkatkan kebolehan sedia ada dan mendapat kebolehan baru. TVHM khas untuk mereka yang mahu mengalahkan musuh dan raksasa lebih kuat makan peluru manakala Mayhem Mode adalah satu meter yang korang boleh ubahsuai bagi meningkatkan peluang untuk melihat hujan emas terdiri daripada senjata dan wang.
Kepada mereka yang mengikuti siri Borderlands, saya mencadangkan korang dapatkan game untuk mengetahui perjalanan dan kesudahan karakter-karakter veteran seperti Lilith, Maya, Ellie, Tannis dan ramai lagi.
Untuk mereka yang tidak minat lawak kotor dan game FPS, saya tidak mengesyorkan Borderlands 3 tetapi kalau korang betul mahu mencuba game ini, saya rekomen untuk beli Borderlands 3 sehingga mereka memperbaiki masalah teknikal ataupun beli sahaja koleksi lengkap dengan semua DLC.
Borderlands 3 kini dilancarkan di PS4, Xbox One dan PC (Epic Games Store).
Terima kasih 2K atas kod permainan.
Untuk berita lanjut mengenai gaming dan e-sukan, ikuti kami di Facebook, Twitter dan Instagram.
Saksikan kami di YouTube.


Sempena pengumuman Borderlands 3 pada awal bulan ini, Gearbox Software dan Blind Squirrel Games bersama 2K Games siap sedia kemasukan pertama Borderlands diperbaharui (remastered) secara menyeluruh dari segi kualiti grafik, penambahan gameplay dan senjata baru khas untuk pemain generasi baru.
Baca lagi: Apa Korang Perlu Tahu Tentang Borderlands: Game of The Year – Borderlands 1 Remastered!
Meskipun siri Borderlands sudah pun mencecah usia 10 tahun, Borderlands: Game of The Year Edition berjaya mengekalkan keseronokan game francais gabungan first-person shooter (FPS) dan role-playing game (RPG) dengan peningkatan bersesuaian untuk pemain baru melawat ke dunia Pandora buat kali pertama dan mengembalikan nostalgia kepada pemain lama.
Kualiti grafik memukau
Saya agak terkejut bila lihat bayangan mesin melalui cermin skop senjata
Sebagai peminat siri Borderlands, peningkatan pertama yang saya lihat berbanding game asal adalah kualiti grafik ke definisi tinggi sehingga 4K Ultra HD dan HDR untuk PS4 Pro dan Xbox One X. Namun, PC tiada HDR dan hanya boleh tukar graphic settings antara High dan Ultra.
Borderlands memang sinonim dengan gaya seni cel-shaded seperti diperlihatkan dalam game terkenal seperti siri The Legend of Zelda dan Gravity Rush. Untuk edisi baru ini, gaya seni ini masih lagi dikekalkan dengan persekitaran dan karakter dipertingkatkan dari segi pencahayaan.

Versi baru ini mempunyai kenaikan purata bingkai (frame rate) yang lebih lancar. Ini menolong untuk mengurangkan lag dan lebih melancarkan pengalaman korang untuk bidik serta tembak.
Gameplay ikut kualiti Borderlands 2 dan Borderlands: Pre-Sequel
Borderlands: Game of The Year Edition dapat banyak penambahbaikan dari segi gameplay. Antaranya adalah kemasukan peta mini yang wujud di Borderlands 2 dan Pre-Sequel ke dalam versi ini.
Peta mini ini memudahkan pemain untuk tuju ke destinasi yang diingini. Sebelum ini, rata-rata pemain perlu gerak berpandukan kompas terletak di bahagian tengah skrin yang mengelirukan pemain kerana kawasan peta Pandora iaitu dunia Borderlands tidak rata dan berbukit-bukau.
Paparan peta mini di belah atas kanan menyenangkan pemain untuk mencari lokasi
Selaku game campuran FPS dan RPG, penceritaan utama Borderlands tidak pernah mengecewakan dengan misi-misi menyeronokkan yang membuat korang gelak tak kering gusi dan perangai robot Claptrap yang menghiburkan pemain.
Kali ini, keempat-empat downloadable content (DLC) disertakan sekali iaitu The Zombie Island of Doctor Ned, Mad Moxxi’s Underdome Riot, The Secret Armory of General Knoxx dan DLC kegemaran saya, Claptrap’s New Robot Revolution.
Tarikan utama Borderlands adalah kepelbagaian senjata unik seperti pistol yang boleh jana semula peluru, mesingan yang boleh letupkan musuh dan juga rocket launcher dengan pelbagai serangan elemen (petir, api, hakis). Senjata Borderlands ini dibahagikan mengikut warna yang mana tahap Legendary (warna oren) paling tinggi dalam senarai. Terdapat beberapa senjata Legendary baru ditambah masuk untuk edisi baru ini tetapi setelah bermain 30 jam, saya baru dapat satu senjata sahaja.

Selain itu, korang juga boleh mengajak rakan-rakan sehingga 3 rakan untuk main berrsama-sama dalam mod co-op offline mahupun online. Terdapat 4 karakter utama yang korang boleh main dan kongsi skrin bersama-sama iaitu Brick (Berserker), Lilith (Siren), Mordecai (Hunter) dan Roland (Soldier) khas untuk konsol sahaja. Sayangnya, ciri ini masih lagi tiada di PC.
Selepas habis tempur, korang tidak perlu susahkan untuk tekan butang untuk dapatkan semua barangan dan wang jatuh bertebaran atas lantai kerana semua ini boleh diambil secara automatik. Walaubagaimanpun, senjata tidak dikutip secara automatik pula. Jadi, lebih baik berjaga-jaga dan lihat ke bawah untuk kutip semua benda sebelum meninggalkan tempat berkenaan.
Pengurusan inventory juga lebih teratur kerana korang boleh melabelkan barangan dalam inventori seperti senjata, perisai, bom dan lain-lain ke dalam bahagian ‘junk‘. Sebaik sahaja korang tiba di mesin jual beli, korang boleh terus jual segala barang diletakkan dalam kategori junk. Untuk elakkan barangan kesukaan korang terjual, korang boleh ‘lock‘ barang berkenaan.
Secara kesimpulannya…
Kenderaan disediakan oleh Scooter dalam Borderlands turut kembali dengan lebih meletup
Walaupun jelas banyak peningkatan untuk edisi Game of The Year ini, terdapat beberapa glitch atau bug yang agak menjengkelkan dan (kadang-kadang) lawak juga seperti kenderaan tersekat ke dinding lalu tidak boleh bergerak.
Sementara itu, ada sesetengah musuh susah untuk mati meskipun korang sasar ke bahagian kepala. Kadangkala saya juga bidik tepat ke bahagian kepala musuh tetapi tiba-tiba sahaja, peluru itu kena kepada permukaan lain. Namun, ini cuma beberapa kelemahan kecil dalam Borderlands: Game of The Year Edition yang tidak mengganggu keseronokan korang mencuba game ini.
Bagi peminat tegar Borderlands yang ingin mencuba game asal di konsol moden, tentunya saya syorkan kerana ia boleh menyegarkan kembali permulaan Borderlands sempena Borderlands 3 yang akan menyusul akan datang pada tahun ini. Lebih bagus lagi, pengguna PC boleh dapatkan edisi Game of The Year ini tanpa sebarang bayaran!
Peti SHiFT (ada permukaan tengkorak) hanya diletakkan di beberapa penempatan dalam game ini
Kepada mereka yang telah bermain Borderlands 2 dan Pre-Sequel, Gearbox menghadiahi 75 SHiFT Code kepada kedua-dua pengguna konsol dan PC untuk membuka peti SHiFT yang penuh dengan barangan berharga dan dua senjata khas untuk edisi Game of The Year.
Buat pertama kali dalam sejarah, korang boleh ubahsuai warna pakaian karakter sendiri dan tukar kepada pelbagai jenis ‘kepala’ lucu seperti Mordecai memakai topi kerajang logam (tinfoil) atau Roland ada misai.
Untuk pemain yang baru sahaja mengenali Borderlands setelah melihat pengumuman Borderlands 3, Borderlands memberikan pengalaman looter shooter dalam perspektif FPS bermakna dengan penceritaan utama didorong oleh pelbagai karakter menarik. Dari segi combat pula, korang tidak akan bosan dengan berjuta-juta senjata korang boleh ubahsuai ikut citarasa masing-masing.
Borderlands: Game of The Year Edition telah dikeluarkan pada 3 April 2019 di PC, PS4 dan Xbox One.
Terima kasih 2K Asia atas kod permainan.
Ikuti kami di Facebook dan Instagram.
Saksikan kami di YouTube.


Ulasan ini dilakukan di PC. Cyberpunk 2077 juga telah dilancarkan di PlayStation 4 (PS4), Xbox One, dan Google Stadia.
Hampir lapan tahun selepas trailer acah pertamanya dikeluarkan oleh CD Projekt Red (CDPR), Cyberpunk 2077 akhirnya telah tiba. Sama seperti banyak laman media permainan video antarabangsa, kami di MyGameOn tidak dibenarkan membuat ulasan penuh sebelum tarikh pelancaran. Oleh itu, kami membuat keputusan untuk membuat ulasan selepas ia dilancarkan.
Antara sebab utama mengapa keputusan ini dibuat ialah kerana versi ulasan yang diberi kepada kami tidak sama dengan versi yang dilancarkan kepada anda semua. Selain itu, kami juga tidak dibenarkan untuk mengambil gambar atau merakam video pengalaman permainan kami jika mengeluarkan ulasan sebelum tarikh pelancaran.
Satu lagi permintaan pelik daripada CDPR ialah ulasan hanya boleh dibuat berdasarkan versi PC. Kami tidak dibenarkan menerbitkan ulasan tentang versi PS4 iaitu versi yang kami terima.
Ini menunjukkan CPDR mencuba sedaya upaya untuk memastikan semua peminat Cyberpunk 2077 tidak menerima maklumat terperinci tentang versi akhir permainan ini, terutamanya untuk pemain konsol yang telah pra-tempah judul ini. Setelah bermain Cyberpunk 2077 selama lebih daripada 50 jam, penulis memahami (tetapi tidak bersetuju) mengapa keputusan ini dibuat.

Permainan yang masih belum siap

Sebelum penulis berkongsi dengan ada tentang aspek-aspek seperti kualiti jalan cerita, permainan, grafik, dan lain-lain, penulis ingin memberi fokus terhadap masalah terbesar yang meracuni Cyberpunk 2077: Permainan ini penuh dengan masalah teknikal seperti bugs dan glitches.
Daripada jam pertama bermain Cyberpunk 2077 sehingga cutscene terakhir, penulis menemui berpuluh-puluh bugs dan glitches. Ada yang sekadar merosakkan immersion seperti masalah grafik dan ada juga yang sangat menjengkelkan sehingga membuatkan permainan menjadi kurang memuaskan.
Untuk memudahkan pengalaman membaca ulasan ini, penulis akan menyenaraikan beberapa masalah teknikal yang ditemui semasa bermain:

NPC dan musuh secara tiba-tiba menggayakan t-pose.
Polis spawn dari belakang apabila melakukan jenayah.
Watak utama menjadi botak apabila memakai topi.
Mulut NPC tidak bergerak apabila bercakap.
Dialog bertindih apabila bercakap dengan NPC dan menjawab panggillan NPC lain.
Tidak boleh menembak senjata apabila menggunakan aim down sights.
Nilai nyawa watak pemain sentiasa menunjukkan kosong dan tidak berubah apabila mengguna item sembuhan atau ditembak.
Sari kata masih kekal di skrin selepas tetapan sari kata ditutup.
Animasi reload senjata tidak berlaku tetapi senjata tetap reload.
NPC dan objek terapung.

… dan banyak lagi.

Apa yang membuatkan perkara ini lagi mengecewakan ialah ini semua ditemui di versi PC, versi yang paling stabil. Versi PS4 mempunyai lebih banyak masalah akibat kegagalan CDPR untuk mengoptimumkan permainan ini di konsol tersebut.
Baru-baru ini CDPR mengeluarkan kenyataan tentang isu ini dan mereka berjanji akan terus mengeluarkan patch sehingga Februari 2021 untuk memperbaiki masalah-masalah yang ditemui oleh pemain. Pada waktu ini, penulis percaya Cyberpunk 2077 memang tidak berbaloi dibeli pada harga penuh.

Jalan cerita disokong oleh skrip yang bagus

Dalam Cyberpunk 2077, kita bermain sebagai watak V yang boleh direka penampilannya dan pemain boleh memilih sama ada untuk menjadikan V lelaki atau perempuan. Pada permulaan permainan, kita diberi tiga pilihan berbeza untuk menentukan latar belakang V: Nomad, Street Kid, atau Corpo.
Ketiga-tiga pilihan ini menuntukan titik permulaan kisah hidup V tetapi selepas jam pertama bermain, semuanya akan menjurus ke arah jalan cerita utama yang sama. V akan melakukan sebuah rompakan bersama rakannya Jackie dan mencuri sebuah biochip yang mengandungi personaliti atau roh digital Johnny Silverhand, watak yang dimain Keanu Reeves.
Selepas itu, kita perlu bekerjasama dengan pelbagai watak-watak menarik untuk mengeluarkan biochip tersebut daripada V kerana program biochip ini akan membunuh V dan Johnny akan mengambil alih tubuh badan V.

Skrip dan dialog dalam Cyberpunk 2077 ditulis dengan baik. Personaliti Johnny yang negatif terhadap syarikat korporat besar dapat dirasa melalui ayat-ayatnya yang penuh dengan kebencian. Persahabatan V dengan Jackie juga menghasilkan beberapa detik yang membuat penulis rasa sangat sedih.
Watak-watak lain yang muncul dalam jalan cerita utama seperti Judy, Takemura, dan Rogue, semuanya berjaya mewujudkan atmosfera dunia cyberpunk yang meyakinkan. Setiap watak mempunyai kepercayaan dan prinsip moral masing-masing yang berkait rapat dengan kehidupan mereka di Night City.
Satu perkara yang tidak disukai penulis ialah kadang-kadang dialog terasa agak membosankan kerana watak-watak bercakap dengan banyak tetapi tidak meneruskan perbualan.
Pada penpadat penulis, jalan cerita dan dialog dalam Cyberpunk 2077 adalah antara kekuatan-kekuatan utama permainan ini.

Lebih mementingkan aksi daripada RPG

Penulis menasihatkan anda supaya menghilangkan semua tanggapan bahawa Cyberpunk 2077 ialah sebuah permainan role-playing game (RPG) dunia terbuka. CDPR sendiri telah mengubah nada mereka tentang perkara ini dan kini lebih seleasa memanggil Cyberpunk 2077 sebuah permainan aksi pengembaraan (action adventure) dunia terbuka.
Aspek-aspek RPG seperti pemilihan dialog dan cara-cara menyelesaikan misi sangat terhad apabila dibandingkan dengan permainan-permainan RPG dunia terbuka lain seperti Fallout: New Vegas dan Kingdom Come: Deliverance.
Contohnya, kebanyakkan pemilihan dialog hanya memberi satu atau dua cara untuk meneruskan perbualan dan pilihan-pilihan yang diberi tidak begitu berbeza antara ketiga-tiga latar belakang V. Nampaknya CDPR hanya menggunakan semula sistem dialog yang disediakan dalam The Witcher 3: Wild Hunt.

Dari segi permainan asas pula, ia mirip seperti siri permainan Deus Ex. Anda boleh memilih sama ada untuk menyelasaikan masalah secara terus dan agresif, atau menyelinap secara senyap. Kedua-dua cara ini juga disokong oleh sebuah sistem penggodaman yang agak menarik.
Sistem penggodaman dalam permainan ini membenarkan anda untuk melakukan perkara-perkara seperti kuasa magik dalam permainan RPG lain. Anda boleh membuat musuh terbakar secara tiba-tiba, membuat mereka menembak musuh lain, dan banyak lagi.
Terdapat juga sistem crafting yang membenarkan anda untuk menghasilkan senjata dan pakaian sendiri dan juga menaik taraf item anda. Dalam pengalaman permainan penulis, sistem ini tidak ditonjolkan dengan baik kerana lebih mudah untuk menenumi senjata dan pakaian baharu yang lebih bagus kualitinya dengan menewaskan musuh sahaja.

Kepelbagaian senjata ialah salah satu kekuatan Cyberpunk 2077. Terdapat senjata yang pelurunya boleh “melantun” dari dinding ke musuh dan ada juga senjata yang mempunyai peluru berpandu. Penulis sangat seronok bereksperimen dengan jenis-jenis senjata yang terdapat dalam permainan ini.
Malangnya, semua kekuatan-kekuatan ini dijatuhkan apabila mengambil kira kecerdasan buatan atau AI yang begitu lemah.
Watak-watak musuh sering berhenti bertindak ketika bertarung atau berada dalam situasi tembak-menembak. Watak-watak polis muncul secara tiba-tiba dan tidak akan mengejar pemain apabila melarikan diri. NPC yang memandu kereta pula terus berhenti memandu dan menyebabkan kesesakan trafik apabila terdapat kenderaan berhenti di tengah jalan.
Ini semua menunjukkan CDPR memang tidak sempat memberi perhatian terhadap butiran-butiran penting permainan ini dan terpaksa mengeluarkannya dalam keadaan yang tidak siap.

Tidak disyorkan bermain di PS4 dan Xbox One

Kepada pemain PC di luar sana yang mempunyai komputer yang berkuasa, penulis yakin mereka akan menikmati kualiti grafik Cyberpunk 2077 yang sangat cantik. Walaubagaimanapun, pemain PS4 dan Xbox One semestinya tidak akan berpuas hati.
Versi konsol nampaknya menghadapi masalah tekstur yang kabur, kadar bingkai yang sangat rendah sehingga rasa pening apabila bermain, dan crash yang kerap berlaku. Pendek kata, anda patut meminta bayaran balik jika anda telah membeli versi konsol.

Apabila bermain di PC pada tetapan grafik tinggi, anda akan menikmati sebuah permainan yang berjaya menggambarkan bandar futuristik yang penuh dengan lampu neon dan kenderaan canggih. Pada pendapat penulis, Night City adalah antara dunia permainan yang paling cantik yang pernah diciptakan.
Walaupun penulis sendiri tidak mempunyai komputer yang cukup berkuasa untuk menetapkan ray-tracing, Cyberpunk 2077 masih mempunyai kualiti tekstur dan pencahayaan yang sangat mengagumkan. Jika isu-isu teknikal dalam kategori visual diperbaiki pada masa depan, permainan ini layak digelar antara permainan paling cantik pada waktu ini.

Produk yang mengecewakan daripada studio hebat

Adakah Cyberpunk 2077 berbaloi dibeli pada harga penuh? Sememangnya tidak.
Ini bukan permainan yang dijanjikan oleh CDPR. Penulis bukan sahaja rasa kecewa dengan isu-isu teknikal, malah kualiti aspek-aspek lain seperti kekurangan kebebasan RPG dan AI yang sangat teruk.
Mungkin Cyberpunk 2077 akan menjadi permainan yang lebih memuaskan pada masa depan apabila ia menerima penambahbaikkan daripada CDPR. Pada waktu ini, ia memang sebuah permainan yang belum siap dan mempunyai banyak kelemahan.

Kekuatan:

Jalan cerita utama yang agak menarik.
Skrip dan dialog ditulis dengan baik.
Lakonan suara yang bagus daripada semua watak.
Kualiti grafik yang cantik di PC.

Kelemahan:

Penuh dengan masalah teknikal.
Beberapa babak dialog yang membosankan.
Ketiadaan elemen-elemen RPG yang memuaskan.
AI yang sangat teruk.
Kualiti keseluruhan versi konsol sangat mengecewakan.

SKOR AKHIR: 30/100


Kod ulasan disediakan oleh 505 Games. Ulasan dilakukan di PC. Ghostrunner juga dilancarkan untuk PlayStation 4 (PS4) dan Xbox One.
Hampir 12 tahun telah berlalu sejak pelancaran Mirror’s Edge, sebuah permainan yang mengejutkan komuniti permainan video dengan konsep uniknya iaitu permainan parkour atau freerunning dalam perspektif first-person.
Secara asasnya, Ghostrunner boleh digambarkan sebagai Mirror’s Edge digabungkan dengan estetik cyberpunk dan pertarungan pantas ninja atau samurai. Penghuraian sebegini pun sudah mencukupi untuk menarik minat ramai pemain termasuk penulis sendiri.
Walaubagaimanapun, penulis memahami bahawa ramai orang semestinya terasa gementar untuk mencuba permainan sebegini kerana jarang sekali permainan first-person parkour dilancarkan. Antara permainan terakhir yang menonjolkan gaya permainan ini ialah Dying Light yang dilancarkan pada tahun 2015.
Anda tidak perlu risau tentang perkara ini kerana Ghostrunner sebenarnya agak mudah untuk dipelajari dan boleh dinikmati oleh sesiapa sahaja yang biasa bermain first-person shooter seperti CS:GO, Apex Legends, dan Titanfall 2.

Jalan cerita bukan fokus utama

Sama seperti kritikan yang diterima oleh Mirror’s Edge dan Mirror’s Edge Catalyst, jalan cerita yang ditonjolkan dalam Ghostrunner tidak begitu menarik.
Pemain bermain sebagai seorang ninja cyborg yang hilang ingatan. Kita dibangunkan oleh seorang watak yang bernama The Architect dan perlu mengikut arahan beliau untuk menyelamatkan penduduk Dharma Tower daripada pemimpin kejamnya Keymaster.
Pada pendapat penulis, jalan cerita yang bermula dengan watak utama yang hilang ingatan ialah sebuah teknik penulisan yang tidak kreatif. Malangnya, aspek ini menjadi lebih mengecewakan kerana plot twist pada pengakhiran jalan cerita tidak mengejutkan mahupun menarik.

Watak-watak lain yang ditemui dalam cerita ini kebanyakannya hanya muncul sebagai suara yang berkomunikasi secara terus dengan watak utama. Perkara ini tidak menjadi masalah kerana ia memastikan permainan tidak dihentikan untuk babak-babak dialog yang membosankan.
Masalahnya ialah semua watak-watak mempunyai personaliti dan skrip yang sangat klise. Penulis tidak mahu spoil apa-apa tetapi pendek kata, penulis mencadangkan anda tidak meletakkan harapan yang tinggi dalam jalan cerita Ghostrunner.
Ia sekadar wujud untuk memberikan konteks kepada permainan dan sejujurnya, ini bukan satu masalah besar kerana permainannya sangat bagus.

Pantas, mencabar, dan memuaskan

Penulis sendiri tidak pernah bermain permainan-permainan lain yang menonjolkan first-person parkour seperti Mirror’s Edge, Dying Light, dan Titanfall 2 tetapi tetap dapat memahami dan menikmati permainan Ghostrunner.
Pergerakan dalam permainan ini menggunakan empat kawalan asas: satu butang untuk melompat, lompat ke arah dinding untuk berlari di atas dinding, satu butang untuk tunduk & meluncur, dan satu butang untuk dash. Ketiga-tiga kawalan ini diajar dengan baik di peta pertama dan menyesuaikan pemain dengan irama permainan.
Ghostrunner ialah sebuah permainan yang menggunakan fahaman “risiko tinggi, ganjaran tinggi”. Setiap musuh boleh membunuh pemain dengan hanya satu tembakan atua pukulan tetapi pemain juga menewaskan musuh dengan hanya satu pukulan.

Anda tidak perlu risau tentang skrin muatan selepas dibunuh kerana anda hanya perlu tekan satu butang untuk menghidupkan semula diri anda secara serta-merta. Penulis berpendapat ini ialah kekuatan utama Ghostrunner. Ia memberikan peluang kepada pemain untuk mencuba sekali lagi tanpa perlu menunggu walaupun sesaat.
Senjata utama pemain ialah sebuah katana yang sangat pantas dan memuaskan apabila digunakan. Selain daripada membunuh musuh, ia juga boleh digunakan untuk menepis serangan dan memantulkan tembakan kembali ke musuh. Ini memberikan pemain lebih banyak cara untuk menewaskan musuh-musuh secara kreatif.
Rekaan persekitaran setiap pertemuan dengan kumpulan musuh juga memberikan kebebasan kepada pemain untuk memilih cara menyelesaikan misi. Terdapat banyak dinding dan platform yang boleh digunakan untuk bergerak ke arah musuh dan lari daripada musuh.

Setiap pertemuan sebenarnya disusun dalam cara yang sangat cerdik agar memberikan kebolehan kepada pemain untuk sentiasa bergerak dan menewaskan musuh tanpa membazir walaupun sesaat. Cabarannya ialah untuk mencari cara paling berkesan untuk membunuh semua musuh.
Ini merupakan resipi kejayaan permainan ini. Pemain sentiasa diberi motivasi untuk menyelesaikan misi dengan lebih pantas dan kemas. Perkara ini diperkukuhkan lagi dengan kewujudan sebuah leaderboard masa yang dipaparkan di pengakhiran sebuah peta.
Satu lagi kekuatan Ghostrunner ialah ia sentiasa memperkenalkan cabaran baharu kepada pemain. Apabila anda sudah biasa dengan berlari di atas dinding, ia memperkenalkan dinding yang bergerak. Sudah mahir meluncur? Selepas ini anda perlu elak halangan merbahaya ketika meluncur.
Falsafah ini juga digunakan dalam kepelbagaian musuh. Musuh pertama yang ditemui hanya menembak satu peluru lalu mengambil beberapa saat untuk reload. Pada peta-peta yang akan datang, anda akan bersemuka dengan musuh yang menggunakan mesingan dan ada juga musuh yang menggunakan katana seperti anda.

Ciri ini membuatkan Ghostrunner sebuah permainan yang sentiasa rasa segar kerana pemain rasa teruja untuk melihat cabaran-cabaran yang akan muncul. Ia juga memastikan permainan tidak menjadi terlalu mudah dan membosankan.
Pada pendapat penulis, hanya ada satu kelemahan besar dalam susunan permainan Ghostrunner. Terdapat beberapa peta yang berlangsung dalam dunia siber. Untuk menghabiskan peta-peta dunia siber, anda perlu menyelesaikan pelbagai jenis tekaria. Ada beberapa yang menarik tetapi kebanyakannya agak membosankan.
Satu lagi isu permainan dalam dunia siber ialah banyak cara pergerakan tidak boleh digunakan. Anda tidak boleh berlari di atas dinding dan tidak boleh dash. Ini membuatkan pergerakan terasa sangat lembap.

Mengikut fahaman penulis, peta-peta dunia siber diwujudkan untuk menerangkan beberapa butiran jalan cerita dan memperkenalkan kemahiran-kemahiran istimewa seperti pancaran katana (bayangkan Getsuga Tensho dari Bleach) dan mengeluarkan gelombang yang boleh memantulkan peluru.
Walaubagaimanapun, lebih elok kedua-dua perkara tersebut dilakukan dalam peta-peta dunia nyata.

Sesuai untuk menguji kad grafik RTX

Satu perkara yang tidak dapat dinafikan tentang Ghostrunner ialah ia adalah sebuah permainan yang sangat cantik. Tekstur di katana watak utama sentiasa kelihatan canggih dan jelas. Setiap kesan khas seperti letupan dan percikan darah nampak realistik.
Jika anda bermain di PC dan menggunakan kad grafik siri Nvidia GeForce RTX, anda boleh menguji keupayaan ray-tracing komputer anda kerana Ghostrunner mempunyai tetapan “RTX On”.
Apabila tetapan ray-tracing dihidupkan, pantulan cahaya untuk perkara-perkara seperti permukaan air dan bayang-bayang akan nampak jauh lebih realistik.
Untuk anda yang bermain di PC tanpa kad grafik RTX atau konsol, jangan risau. Ghostrunner tetap nampak realistik dan cantik.

Dari segi audio pula, penulis sangat menyukai lagu-lagu latar yang memang berjaya membawakan tema cyberpunk. Setiap babak-babak permainan terasa lebih menyeronokkan dengan adanya lagu latar yang berirama pantas.
Walaupun skrip permainan ini tidak begitu menarik, lakonan suara dilakukan dengan baik. Ayat-ayat yang disebut oleh musuh pula juga tidak begitu kreatif tetapi mencukupi untuk mewujudkan pengalaman yang memuaskan.
Satu masalah teknikal yang muncul beberapa kali ketika penulis melakukan ulasan ialah permainan ini crash beberapa kali. Penulis berharap isu ini akan diperbaiki selepas pelancaran.

Peminat permainan pantas harus cuba!

Secara ringkasnya, Ghostrunner ialah sebuah permainan yang mempunyai beberapa kelemahan kecil tetapi ia fokus utama iaitu permainannya dilaksanakan dengan sangat baik.
Penulis sendiri bukan seorang yang biasa dengan permainan first-person yang pantas. Walaubagaimanapun, permainan ini berjaya menjadikan penulis seorang peminat baharu kerana ia menonjolkan aspek-aspek terbaik dalam genre ini.
Bagi anda yang sudah lama mencair permainan sebegini, penulis mengesyorkan anda untuk mencuba Ghostrunner!
Ghostrunner akan dilancarkan pada 28 Oktober ini untuk PC (Steam), PlayStation 4 (PS4), dan Xbox One.

Kekuatan:

Permainan yang sangat menyeronokkan.
Sentiasa memperkenalkan cabaran baharu.
Kualiti grafik dan audio yang tinggi.

Kelemahan:

Jalan cerita yang klise.
Beberapa peta yang membosankan.
Crash beberapa kali.

SKOR AKHIR: 80/100


Kod ulasan disediakan oleh Supergiant Games. Ulasan dilakukan di PC.
Antara aspek yang membuatkan sebuah permainan hebat ialah kebolehannya untuk menimbulkan perasaan “satu kali lagi” dalam hati pemain selepas ditewaskan. Antara permainan yang berjaya mewujudkan perasaan begitu adalah permainan-permainan buatan FromSoftware seperti siri Dark Souls dan Sekiro: Shadows Die Twice.
Hades ialah sebuah permainan yang layak menyertai senarai tersebut. Permainan buatan dan terbitan Supergiant Games ini menonjolkan konsep permainan yang amat mudah untuk difahami tetapi ia juga mempunyai banyak lapisan yang boleh diterokai oleh pemain.
Studio yang sama juga pernah mengeluarkan permainan-permainan hebat lain seperti Bastion, Transistor, dan Pyre. Mereka memang terkenal dengan karya mereka yang mempunyai gaya seni tersendiri yang berwarni-warni dan rekaan permainan yang mengasyikkan.
Perkara yang unik mengenai Hades ialah ia merupakan permainan roguelike pertama daripada studio tersebut. Dalam sebuah permainan roguelike, setiap kali pemain memulakan semula perjalanan dalam dungeon permainan ini, susunan dan rekaan setiap bilik disusun secara rawak.
Adakah formula ini membuatkan Hades sebuah permainan yang menyeronokkan? Jom baca ulasan ini untuk mengetahui mengapa penulis berikan Hades skor yang tinggi!

Hadiah manis untuk peminat Mitologi Yunani

Seperti yang dinyatakan dalam tajuk permainan ini, jalan ceritanya berkait rapat dengan dewa kematian dalam Mitologi Yunani iaitu Hades. Dalam permainan ini, pemain akan mengawal watak Zagreus iaitu anak kepada Hades dan misi utama ialah untuk melarikan diri dari dunia bawah (underworld).
Dunia bawah dipecahkan kepada beberapa peringkat seperti Tartarus, Asphodel, dan Elysium. Rekaan yang cantik serta unik untuk setiap peringkat menunjukkan persekitaran permainan ini direka dengan sangat teliti dan kreatif. Contohnya, kehijauan di Elysium berkontra dengan kejinggaan lava di Asphodel.
Dalam perjalanan tersebut, kita akan bersemuka dengan banyak dewa-dewa dan makhluk lain daripada Mitologi Yunani seperti Zeus, Athena, Cerberus, Theseus, dan ramai lagi. Ada yang muncul sebagai kawan dan ada juga yang muncul sebagai lawan.

Dionysus, dewa wain, akan membantu pemain dengan memberikan Boons yang menjadikan pemain lebih kuat. Thanatos (personifikasi kematian) pula akan mencabar pemain pada waktu-waktu tertentu dengan bertanding siapa boleh menewaskan bilangan musuh tertinggi.
Persahabatan dan hubungan Zagreus bersama dewa-dewa lain dieratkan dengan berdialog bersama mereka apabila pemain dibawakan semula ke titik permulaan iaitu House of Hades.
Satu lagi cara untuk mengeratkan lagi hubungan ialah dengan memberikan hadiah kepada watak-watak tertentu. Tindakan ini akan membuka dialog baharu dan pemain juga akan menerima item yang memberikan kelebihan seperti serangan lebih kuat atau nyawa lebihan kepada Zagreus.

Penulis sangat menghargai skrip yang ditulis dengan begitu baik. Perwatakan setiap dewa direka mengikut versi sebenar yang muncul dalam Mitologi Yunani dan kakonan suara yang mantap juga membantu individu menjadi lebih menarik.

Nak main sekejap, satu petang dihabiskan

Kekuatan utama Hades (permainan, bukan dewa) ialah ia mempunyai kitaran permainan yang sungguh menyeronokkan sehingga membuatkan pemain sukar untuk berhenti bermain. Penulis sendiri telah (secara tidak sedar) menghabiskan lebih kurang 20 jam dalam permainan ini dalam masa dua hari sahaja.
Sistem pertarungan yang pantas digandingkan bersama kawalan tepat untuk setiap tindakan Zagreus adalah dua perkara yang membuatkan permainan ini begitu mengasyikkan. Untuk pengetahuan pembaca, permainan ini boleh dimainkan dengan alat kawalan dan juga papan kekunci dan tetikus. Kedua-duanya selesa.
Terdapat enam jenis senjata berbeza dan setiap senjata menggunakan dua kawalan asas yang sama. Satu butang digunakan untuk serangan biasa dan satu lagi untuk serangan istimewa. Selain itu, pemain juga perlu dash untuk elak serangan musuh dan boleh melakukan dua jenis serangan khas yang memerlukan tenaga atau sumber.

Senjata pertama yang diberikan kepada pemain ialah sebuah pedang yang sangat mudah dipelajari. Selepas itu, kita boleh memperoleh senjata-senjata lain seperti Shield of Chaos yang boleh menampan serangan dan Twin Fists of Malphon yang sangat pantas tetapi tiada serangan jarak jauh.
Apa yang bagus tentang permainan ini ialah setiap senjata seronok untuk digunakan dan pemain diberi ganjaran apabila menerokai cara permainan setiap senjata. Terdapat beberapa ganjaran yang hanya boleh diperoleh apabila menewaskan bos dengan senjata tertentu.
Ini hanyalah peringkat awal permainan Hades. Apabila pemain sudah maju ke peringkat yang jauh dan menewaskan beberapa bos, setiap senjata boleh diubah suai dan dipertingkatkan kekuatannya. Ini memberikan lebih banyak pilihan untuk pemain menentukan cara permainan tersendiri.

Formula permainan Hades sangat ringkas. Ia bermula dengan membuat persediaan di House of Hades, lalu bertarung sehingga (hampir) mengeluarkan diri dari dunia bawah, tewas, dan ulang semula sehingga anda berjaya.
Setiap kali ditewaskan, pemain hanya akan kehilangan Charon’s obol iaitu wang yang digunakan untuk membeli barang dan Boons. Mata wang lain seperti Darkness yang digunakan untuk membeli kemahiran pasif, Gemstones untuk kerja kontrak seperti membina bilik rehat antara bilik-bilik pertarungan, dan beberapa mata wang lain akan kekal.
Ini mengurangkan keperitan kekalahan dan memastikan pemain sentiasa diberikan motivasi untuk “cuba sekali lagi”.

Tempoh masa yang diperlukan untuk menghabiskan satu run (perjalanan dari awal hingga akhir permainan) tidak begitu panjang sebenarnya. Setelah memperoleh semua senjata dan beberapa penambahbaikkan, anda memang boleh menghabiskan satu run dalam masa lebih kurang setengah jam atau lebih pendek. Ini antara sebab mengapa permainan ini sangat popular dalam kalangan komuniti speedrunning.
Satu lagi perkara yang membuatkan formula ini berjaya ialah terdapat banyak perubahan yang akan muncul tanpa disangka pemain. Contohnya, musuh-musuh dan kadangkala bos jenis baharu akan muncul apabila pemain menjadi lebih handal dan memperoleh lebih banyak kemahiran dan senjata.
Ramai orang menyatakan Hades telah menyempurnakan formula permainan roguelike dan penulis bersetuju sepenuh hati.

Berpenampilan cantik seperti dewi Yunani

Hades menggunakan perspektif kamera isometrik dan gaya seni lukisan tangan bersama cel shading. Ini menghasilkan kualiti grafik yang sangat menawan. Setiap persekitaran, watak, dan kesan visual serangan ditonjolkan dalam rekaan visual yang berwarni-warni dan jelas.
Kulit cerah Zagreus dan baju merahnya sentiasa mudah diasingkan dari warna-warna persekitaran yang berbeza. Kesan visual yang muncul hasil daripada Boons berbeza seperti serangan kilat daripada Zeus, ombak daripada Poseidon, dan banyak lagi nampak sangat berkuasa.

Supergiant Games juga layak dipuji kerana berjaya menghasilkan lagu-lagu latar belakang yang bagus untuk setiap keadaan dalam Hades. Penulis sendiri sangat menyukai lagu-lagu yang dimainkan ketika pertarungan dengan semua bos dalam permainan ini.
Satu aspek hebat yang tidak disangka ialah lakonan suara yang begitu bagus. Walaupun dialog dalam Hades menggunakan lukisan 2D watak-watak, lakonan suara yang realistik dan menarik menjadikan setiap dialog seronok untuk didengar.

Layak diberi skor penuh!

Hades merupakan permainan pertama yang penulis memberi skor penuh 100/100 kerana ia adalah satu permainan berkualiti tingga tetapi ditawarkan pada harga yang begitu murah.
Setiap aspek permainan ini dari jalan cerita ke formula permainan ke kualiti grafik kesemuanya direka dengan begitu baik sehingga membuatkan pemain tidak mahu berhenti bermain.
Untuk pemain PC, Hades boleh dibeli melalui Steam pada harga RM44 sahaja. Ia juga boleh dibeli untuk Nintendo Switch pada harga AS$24.99 (RM105) di Nintendo eShop.
Penulis mengesyorkan anda semua untuk mencuba permainan ini. Memang tidak rugi!

SKOR AKHIR: 100/100


Teknologi augmented reality (AR) menjadi fenomena besar dalam dunia gaming setelah melihat kejayaan Pokemon GO yang meletakkan Pokemon kegemaran korang lebih dekat di skrin telefon pintar masing-masing. Kali ini, tiba pula giliran Harry Potter untuk dapat game AR mereka tersendiri.
Game ini dilancarkan secara rasmi pada Jumaat lepas (21 Jun) tetapi rata-rata pemain di Malaysia terutamanya kepada mereka yang melakukan pra-daftar sudah boleh muat turun dan main game ini bermula pada hari Sabtu (22 Jun) untuk Android dan iOS.
Harry Potter: Wizards Unite mengekalkan cara permainan yang telah diterapkan dalam Pokemon GO dan disesuaikan mengikut citarasa dunia Harry Potter seperti jampi-menjampi, mengumpul Foundable, mengalahkan raksasa magik serta merungkai misteri di sebalik The Calamity. Tetapi, Wizards Unite ada masalah tersendiri sehinggakan Harry Potter dan Hermoine Granger pun tidak membantu (Ron Weasley pula lagilah, tidak muncul langsung!).
Apa yang seronok tentang Harry Potter: Wizards Unite?
Dalam Wizards Unite, pemain akan menjadi salah satu rekrut baru untuk pasukan Statute of Secrecy ditubuhkan oleh International Confederation of Wizards untuk merungkai misteri The Calamity. Tugas korang adalah menjejak kesan Foundable dan bebaskan mereka daripada sumpahan Confoundable serta menyiasat beberapa individu bertanggungjawab atas misteri yang memporak-perandakkan dunia Wizarding dan Muggle.

Terdapat banyak perkara korang boleh lakukan dalam game ini. Korang boleh membebaskan Foundable daripada dijerat sumpahan Confoundable dengan melukis jampi di skrin telefon pintar dan Foundable itu disimpan ke dalam Registry. Ingat, setiap jampi korang lakukan menggunakan Spell Energy yang mana pemain boleh simpan sebanyak 75 Spell Energy sahaja buat masa sekarang.
Inn dan Greenhouse
Spell Energy mempunyai fungsi sama seperti Poke Ball dalam Pokemon GO. Cara untuk jana semula Spell Energy korang adalah singgah ke Inn dan Greenhouse. Apa yang membezakan antara dua bangunan ini adalah Inn bertindak seperti Poke Stop yang mana korang kena lukis jampi untuk dapatkan makanan yang akan memberikan Spell Energy kepada korang. Selain itu, korang boleh menarik perhatian Foundable dengan meletakkan Dark Detectors di Inn iaitu sama seperti Lure dalam Pokemon GO.
Greenhouse pula memberikan bahan-bahan yang digunakan untuk membuat Potion dan juga kadang-kala memberikan Spell Energy. Ia juga membolehkan korang untuk menanam pokok dengan menggunakan Ingredient Seeds dan Water korang jumpa sambil berjalan-jalan main game ini. Setelah pokok itu membesar, bahan-bahan ini muncul di dalam peta tetapi bahan itu boleh dikumpul bila korang berdekatan dengan kawasan Greenhouse itu sahaja.
Korang boleh buat Potions melalui bahan-bahan korang kumpul dalam peta. Potion ini membantu korang semasa mengalahkan Foundable atau menempuhi Wizarding Challenges seperti menguatkan jampi menggunakan Exstimulo Potion dan jana nyawa menggunakan Healing Potion. Korang boleh mempercepatkan proses Potion dengan melukis jampi yang disyorkan dalam buku panduan.

Koleksi sticker dalam Registry

Ingat tak Foundable korang dapat itu? Registry menyimpan pelbagai jenis Foundable yang korang kumpul ke dalam bahagian Exploration seperti Dark Arts, Hogwarts School, Wonders of Wizarding World dan macam-macam lagi elemen magik wujud dalam dunia Harry Potter. Ia seakan korang mengumpul sticker dan lekatkan ke dalam buku sticker khas.
Selain itu, Registry ini juga mengambil rekod Wizarding Challenges yang korang berhadapan di Fortress dan beberapa ahli sihir yang dikaitkan dengan The Calamity dalam slot Mysteries.

Latih kebolehan magik tersendiri

Sebaik sahaja korang tiba pada level 6, slot Profession dibuka untuk memberi latihan khas yang membantu combat korang semasa dalam Wizarding Challenges atau mengalahkan Foundable. Terdapat tiga laluan Profession yang mempunyai keunikan tersendiri iaitu Auror, Magizoologist dan Professor.

Lawat pondok Hagrid dan kedai Ollivander’s Wand melalui Portkey

Dalam peta Wizards Unite, korang akan berjumpa dengan Precious Portkey Portmanteau yang berfungsi sebagai pintu masuk ke lokasi-lokasi ikonik dalam dunia Harry Potter seperti Hagrid’s Hut dan Ollivander’s Wand. Untuk membuka Portkey ini, korang memerlukan Gold Key dan Silver Key. Setiap Portkey ada jarak berbeza-beza sebelum boleh dibuka dan ini mengambil konsept sama seperti Egg dalam Incubator di Pokemon GO.
Apa yang tidak seronok tentang Harry Potter: Wizards Unite?
Meskipun Wizards Unite adalah satu peningkatan besar berbanding Pokemon GO atau Ingress, game ini kelihatan seperti tiada hala tujuan sebenar. Dalam Pokemon GO, tujuan utama korang adalah untuk kumpul Pokemon. Namun, Wizards Unite suruh korang kumpul Foundable dalam pelbagai bentuk sama ada manusia, raksasa ataupun artifak dengan harapan untuk dijadikan klu untuk mendapat tahu apa punca sebenar The Calamity.

Pembaziran Spell Energy dan kesusahan untuk mendapatkannya

Selain itu, sesetengah Foundable akan menjadi semakin susah untuk dibebaskan daripada Confoundable sehinggakan korang kena guna Potion yang korang terima sebaik sahaja korang naik level ataupun buat Potion sendiri dan jampi-jampi ini memakan Spell Energy yang korang kumpul.
Oleh kerana Wizards Unite menggunakan data geografi yang sama seperti Pokemon GO, kawasan-kawasan yang pernah jadi Poke Stop dan Gym ditukarkan kepada Inn dan Greenhouse dalam game ini. Kepada mereka yang duduk di kawasan luar bandar (seperti saya), saya ada kesukaran untuk mengumpul Spell Energy. Ia menjadi masalah kerana Inn dan Greenhouse hanya dijana kembali dalam masa 5 minit.

Microtransaction masih lagi berleluasa

Wizards Unite juga ada masalah sama seperti game mobile, Harry Potter: Hogwarts Mystery yang bersepah dengan microtransactions yang menggunakan duit sebenar sebagai jalan pintas. Korang nak 50 Spell Energy? Korang nak Potions cepat siap? Maka, korang kena sediakan sekurang-kurangnya RM20 dalam tangan korang.
Game AR ini menelan banyak kapasiti bateri telefon pintar korang. Lebih-lebih lagi, Portkey pula hanya jejak langkah kaki pemain sekiranya korang buka game itu pada sepanjang masa. Harap-harap Niantic selaraskan Google Fit untuk Wizards Unite seperti apa diterapkan dalam Pokemon GO juga.
Akhir kata, Harry Potter: Wizards Unite ini memberikan banyak (terlalu banyak) kandungan dan memperkenalkan sistem menarik (seperti Profession) kepada pemain. Niantic mengambil masa bertahun-tahun untuk memperbaiki Pokemon GO dan kami merasakan pembangun ini akan mengambil langkah yang sama untuk Wizards Unite.
Harry Potter: Wizards Unite kini boleh dimuat turun secara percuma di Android dan iOS.
Ikuti kami di Facebook dan Instagram.
Saksikan kami di YouTube.